Россиялик мухолифат етакчиси Алексей Навалнийни қўллаб-қувватловчи намойишчилар билан тўқнаш келган ОМОН кучлари, Москва маркази, 23 январ. Россия президенти Владимир Путин 24 феврал куни Россиядаги инсон ҳуқуқлари билан боғлиқ вазиятни янада оғирлаштирадиган бир қатор қонунларни имзолади. [Кирилл Кудрявцев/AFP]\nБИШКЕК – Журналистлар, сиёсий таҳлилчилар ва фаолларга кўра, Марказий Осиё ҳукуматлари Москванинг маҳаллий парламентларда Кремл Россия фуқаролик жамиятини сиқувга олиш учун қўллаётган «хорижий агентлар» тўғрисидаги қонунига ўхшаш ҳужжатларни илгари суришга уринаётганидан огоҳ бўлишлари лозим.\nЧоршанба (3 март) куни Россия адлия вазирлиги қамоқдаги Кремл танқидчиси Алексей Навалнийга алоқадор тиббий касаба уюшмасига «хорижий агент» мақомини берди, дейилади вазирликнинг AFP нашрига юборилган баёнотида.\nБу атама Россияда новатанпарвар ҳаракатларнинг салбий маъносини акс эттиради ва бренд номига эга ташкилотларнинг ҳужжатларига тегишли белги қўйишни, ходимлари ва молиявий манбаларининг синчиклаб текширувдан ўтказилишини кўзда тутади.\nШифокорлар альянси ўтган йили Москванинг коронавирус пандемиясига муносабатини танқид қилгани, ҳукуматни шифокорларни ҳимоя қила олмагани ва касалланиш ҳолатларини камайтириб кўрсатганликда айблаганидан кейин эътиборга тушган.\nАлексей Навалнийнинг шахсий шифокори Анастасия Василева, укаси Олег Навалний ва рафиқаси Юлия Навалная (чапдан ўнгга) 21 авгуси куни мухолифат етакчиси заҳарланганидан кейин қабул қилинган 1-сонли Омск шошилинч тиббий ёрдам шифохонасида журналистлар билан суҳбатлашмоқда. 3 март куни Россия адлия вазирлиги Василеванинг «Шифокорлар альянси» ташкилотини «хорижий агент» деб топган. [Димитар Дилкофф/AFP]\nРоссияда 17 та ОАВ, жумладан Озод Европа/Озодлик радиоси, «Настоящее время» телеканали, «Реалии» ва «Америка овози» сайтларига хорижий агент мақоми берилган.\nТашкилотга Навалнийнинг шахсий шифокори Анастасия Василева раҳбарлик қилади.\nВазирлик касаба уюшмасини «хориждан молиялаштирилганликда» ва «сиёсий» фаолиятда иштирок этганликда айблаган.\nКўз шифокори Василева январ ойида Навалнийнинг озод этилишини талаб қилиб намойишга чиққанида қўлга олинган эди.\nУ Навалнийнинг бошқа сафдошлари каби карантин қоидаларини бузишда айбланган ва суд жараёнини кутаётгани сабабли, ташкилотга бундай мақом берилганини изоҳлай олмаган.\nШифокорлар альянси 2018 йилда ташкил топган бўлиб, пандемия бошланган вақтда шифокорларга шахсий ҳимоя воситалари ва тестлар етишмаётгани ҳамда расмийлар тиббиёт ходимлари орасидаги ўлим даражасини камайтириб кўрсатаётгани юзасидан хавотир билдирган эди.\nРоссиянинг 42 вилоятида фаолият олиб борадиган касаба уюшмаси хориждан молиявий ёрдам олмайди, деб айтган Шифокорлар альянси вакили Александра Захарова.\nГуруҳ хорижий агент деб топилганига қарамай, ўз фаолиятини давом эттиришини маълум қилган.\n«Кўпчилик шифокорлар оғир вазиятда. Уларга ёрдам беришда давом этмоқчимиз», деб айтган у AFP нашрига.\nБундан бир ҳафта аввал, 24 феврал куни Россия президенти Владимир Путин Россия федерациясидаги инсон ҳуқуқлари билан боғлиқ вазиятни янада оғирлаштирувчи бир қатор қонунларни имзолади.\nОммавий намойишларни ташкиллаштиришдаги қоидабузарликлар, полициячиларга бўйсунмаслик, нодавлат ташкилотлар ва хорижий агентлар сифатида иш олиб бораётган шахсларнинг фаолиятига оид нашрларда зарурий белгиларнинг йўқлиги учун жарималарнинг оширилиши ҳақидаги қонунлар шулар жумласидандир.\nАйниқса, нодавлат ташкилотлар ва хорижий агент сифатида иш олиб бораётган шахслар ҳақида уларнинг мақомини очиқламай маълумот берувчи оммавий ахборот воситаларига 50 минг рубл (675 АҚШ доллари) жарима солинади.\nХудди шундай қоидабузарликни амалга оширган жисмоний шахсга 2500 рубл (34 АҚШ доллари) жарима тайинланади. Агар «хорижий агентнинг» ўзи мақомини тилга олмай материал чоп этса, 500 минг рубл (6720 АҚШ доллари) жарима тўлайди.\nТинч намойишларни молиялаштириш қоидаларини бузган фуқарога 20 минг рубл (270 АҚШ доллари) ва ташкилотларга 200 минг рубл (2700 АҚШ доллар) жарима белгиланган.\nҲуқуқни мухофаза қилиш ходимларига бўйсунмаганларга 4000 рублгача (54 АҚШ доллари) жарима ёки 15 кунлик маъмурий қамоқ жазоси белгиланади.\nҚонун Путиннинг муаммоларини акс эттиради\nРоссия ҳукумати «хорижий агентлар» тўғрисидаги илк қонунни 2012 йилда қабул қилган ва ўшандан бери уни ҳукумат наздида сиёсий фаолият билан шуғулланган ҳамда хориждан молиялаштирилган нодавлат ташкилотларга қарши қўллаб келган. Қонун улардан «хорижий агент» сифатида адлия вазирлигида рўйхатдан ўтишни ва оммавий ахборот воситаларида мақоми белгиланишини талаб қилади.\n2017 йил ноябрда қабул қилинган қонун эса Россия адлия вазирлигига хориждан молиялаштирилган ҳар қандай хорижий оммавий ахборот воситасини «хорижий агент» деб малакалаш ҳуқуқини беради.\nРоссияда 17 оммавий ахборот воситаси, жумладан Озод Европа/Озодлик радиоси (RFE/RL), «Настоящее время» телеканали, «Реалии» ва «Америка овози» веб сайтларига хорижий агент мақоми берилган.\n2018 йил январ ойида Россия давлат Думаси бу йўналишда янада илгарилаб, хорижий оммавий ахборот воситаларига ишловчи шахслар, жумладан журналистларни ҳам «хорижий агент» деб белгилаш ҳаиқдаги қонунни қабул қилди.\nНафақат инсон ҳуқуқлари ташкилотлари, балки россиялик фуқаролар ҳам ҳукуматнинг ОАВ, журналистлар ва фуқаролик ташкилотларига нисбатан кучайиб бораётган босимини қораламоқдалар.\nРоссияда Путиннинг рейтинги тушиб кетгани бу муносабатларни аниқ акс эттиради.\n18-24 феврал кунлари Москвадаги «Левада маркази» мустақил тадқиқот ўтказган ва 1600 киши иштирок этган сўровноманинг 42 фоиз респонденти Владимир Путиннинг 2024 йилгача президент бўлиб қолишини истамаслиги маълум бўлган.\nСўралганлардан айримлари «Путин жуда узоқ қолиб кетди, унинг муддати тугаган, етади», деб жавоб беришган.\nАйримлар мамлакатдаги қашшоқлик ва тобора кўтарилиб нархларга эътибор қаратган. Бошқалар Путин «давлатни хароб қилганини ва уни боши берк кўчага бошлаб кетаётганини» айтишган.\n1600 иштирокчининг ёши 18 ва ундан катта бўлиб, мамлакатнинг 137 шаҳри ва қишлоқлари аҳолисидан ташкил топган эди.\nАдлия вазирлиги «Левада» марказини ҳам «хорижий агент» деб топган. Тадқиқот маркази бу қарорга қаршилик қилмоқда.\nҚирғизистон таҳлилчилари ва журналистларини хавотирга солаётган босим\n2012 йилда хорижий агентлар ҳақидаги қонун қабул қилинганидан бери Москва ОАВ эркинлигини чеклаши учун Марказий Осиё мамлакатлари ҳукуматларига ҳам худди шундай қонунларни қабул қилиш йўлида бир неча йиллардан бери босим ўтказиб келмоқда.\nБу босим минтақанинг энг демократик мамлакати – Қирғизистонда кучлироқ сезилган.\nҚирғизистон парламентининг айрим депатутлари 2014 йилда худди шундай қонун лойиҳасини тақдим этишган, аммо 2016 йил май ойида парламент жамоатчилик босими остида уни рад этган эди.\n2020 йил май ойида Қирғизистон парламенти мустақил жамоатчилик фаолларининг ишини қийинлаштирувчи қонун лойиҳасини яна бир бор кўриб чиқди.\nЎшанда собиқ депутат Нодира Норматова айрим ташкилотларга «хорижий агент» мақомини бериш кераклигини айтиб, қонун лойиҳаси тарафдорларини аниқ-тиниқ очиқлаган эди, деб ёзади Eurasianet.\nУшбу қонун лойиҳаси орадан бир йил ўтиб, яна парламентга киритилган. Озодлик радиоси қирғиз хизматига кўра, пайшанба куни депутат Бақтибек Раимқулов қонунни парламентда учинчи бор муҳокама қилишга чақирган. У 2020 йилда икки бор ўқишдан ўтганди. Қирғизистонда қонун лойиҳалари қабул қилиниши учун учта ўқишдан ўтиши лозим.\nХорижий агентлар тўғрисидаги ушбу қонун лойиҳалари Кремлнинг хорижда юритаётган «юмшоқ куч» сиёсати маҳсулидир, деб ҳисоблайди бишкеклик сиёсий таҳлилчи Анор Мусабоева. Бу сиёсат мустақил инсон ҳуқуқлари ташкилотлари ва ҳукуматнинг ҳаракатларини танқид қилувчи журналистлар жамоатчилигини обрўсизлантиришга қаратилган.\nБироқ, қирғиз жамоатчилиги бундай хатти-ҳаракатларга самарали қаршилик кўрсатмоқда. Қирғизистон демократик давлат сифатида бошқа Марказий Осиё давлатларига нисбатан яхшироқ ривожланган, деди у.\nҚирғизистон мустақил журналистлари уюшмаси (ҚЖУ) мустақил оммавий ахборот воситаларини «хорижий агентлар» деб тамғалаш ва уларга нисбатан қандайдир чекловлар қўйиш амалиётига қарши.\nУюшма раҳбари, бишкеклик Азамат Касибековга кўра, Россия давлатининг тобора кучайиб бораётган босимлари ва сўнгги пайтларда «хорижий агент» мақомини олишдан бош тортган ОАВ ва журналистларга нисбатан жарималарнинг оширилиши – йўл қўйиб бўлмайдиган ҳолатдир.\n«Тегишли белгини кўрган тажрибасиз ўқувчилар ушбу ОАВни хорижий агент деб ҳисоблай бошлашади ва бу уларда сохта ватанпарварлик каби салбий ҳис-туйғуларни пайдо қилади», деди Касибеков.\n«Бу матбуотнинг обрўсига зарба бериб, оммавий ахборот воситаларини «яхши» ва «ёмон»га ажратади», деб тушунтирди у.\nМустақил оммавий ахборот воситаларининг ноширлик фаолиятини чеклаш аҳоли орасидаги хабардорликка салбий таъсир қилади, деб қўшимча қилди Касибеков.\nАйни пайтда маҳаллий фаоллар Россиянинг мамлакатдаги сиёсий жараёнларга таъсирига қарши чиқмоқда.\nМосква Қирғизистондаги ННТ ва ОАВ фаолиятига нисбатан қонуний чекловлар жорий қилиш уринишларини давом эттириши мумкин, дейди бишкеклик блогер Улан Қодирбоев.\n«Агар бизнинг ҳукуматимиз ҳам Россиядаги каби мустақил оммавий ахборот воситаларини таъқиб қиладиган бўлса, буни холис ахборот олиш билан боғлиқ ҳуқуқларимизнинг бузилиши деб баҳолаш мумкин», дейди бишкеклик блоггер Улан Қодирбоев Карвонсаройга.\nБироқ, унинг фикрича, Қирғизистон жамоатчилигининг сиёсий онги етарли даража юқори ва у парламентнинг бундай қонунни қабул қилишига йўл қўймайди.\n«Улар [мансабдорлар] бизнинг фикримиз билан ҳисоблашишга мажбур. Халқимиз Қирғизистонда ҳокимият манбаи ким эканлигини бир неча бор кўрсатиб қўйган», деди Қодирбоев.\nЕОИИдан чиқиш керак, ундан фақат Россияга фойда!!!\nМарказий Осиё мамлакатларига Россия билан бундай иттифоқ керак эмас, жин урсин\nБу қонун қабул қилиш ва кўплаб россияпараст оммавий ахборот воситаларини ҳам чет эл агентлари деб эълон қилиш керак.


«АҚШда кўрсатма бажарилмаса, отиб ташлаш ҳуқуқи берилган. Бизда ундай эмас-ку!» – Алишер Қодиров Олтинсой воқеаси ҳақида – КУН УЗ\nГлавная / Жаҳон / «АҚШда кўрсатма бажарилмаса, отиб ташлаш ҳуқуқи берилган. Бизда ундай эмас-ку!» – Алишер Қодиров Олтинсой воқеаси ҳақида\nanvarj63 17.02.2020\tЖаҳон Comments Off on «АҚШда кўрсатма бажарилмаса, отиб ташлаш ҳуқуқи берилган. Бизда ундай эмас-ку!» – Алишер Қодиров Олтинсой воқеаси ҳақида 29 Показы\nШундан сўнг депутат Facebook’даги ушбу постиостига қолдирилган эътирозли мулоҳазаларга муносабат билдирган.\n– Афсус қилманг. Тузатиб бўлмас хато эмас. Зудлик билан тузатинг…\n– Уйингизга кимдир товуқхона қуриб олса, кимга мурожаат қиласиз? ИИВ! У сизнинг ҳуқуқингизни тиклаш учун уйингизга келса-ю, бояги товуқхона эгаси кетмон билан саваласа… Халқнинг уйи бузилмаяпти! Фермернинг ҳуқуқи тикланяпти.\n– Хафа бўлмадим. Бу ҳам бир фикр-да… Аксини кўп эшитганим учун эътибор бермай қўяқоламан.\n– Ўша уйларнинг ҳаммаси кеча осмондан тушмагандир… Нега ўз вақтида айтилмаган?\n– Алишер ака! Сизга умид катта ёшлар томонидан…\n– Ишончингиз мен учун қадрли. Халқ номидан тўртта бебошни давлатга тош отишига «тўхта» демасак, эртага нима бўлади? Ҳуқуқий маданиятни ўзгартирамиз. Ноқонуний қурилиш – амнистия, зўравонлик – кўз юм, товламачига ўз қўли билан пул берган – давлат ҳисобидан қайтариб бер, ноқонуний ер ўзлаштириб ол – ҳоким айбдор… Биз қачон халқ бўламиз ўзи! Қачон давлат бўламиз бу кетишда!\nМен сизни умидвор қилмаганман, мендан ҳеч нарса кутманг. Сиз мени сайламагансиз, бундан кейин ҳам сайламайсиз… Сайламасангиз ҳам майли. Фикрингиздан жуда ҳам таъсирланганим йўқ.\n– Мен ўзгарганим йўқ. Ўзгармайман ҳам. Хавотир олманг, ваъдалар бажарилади\nПред. Ўзбекистонда йил учун давлат дастури, АҚШда сараланаётган номзодлар, Сурияда янги уруш хавфи ва ҳафтанинг бошқа хабарлари\nСледующая Олтинсой воқеаси: Маҳаллий аҳоли нимадан таҳликада ва нимадан умидвор?


Ширин шаҳрига прокурор тайинланди - xabar.uz\nШирин шаҳрига прокурор тайинланди\n02.05.2019 13:19 0 1795\nАкбар Турсунбоев Зафарович 2019 йил 24 апрелдан Сирдарё вилояти Ширин шаҳри прокурори лавозимига тайинланди. Бу ҳақда Сирдарё вилояти прокуратураси хабар берди.\nАкбар Турсунбоев 1981 йилда Жиззах вилояти Зомин туманида туғилган, маълумоти олий, ҳуқуқшунос. 2003 йил Тошкент юридик институтини тамомлаган.\n2008 йилдан 2019 йилга қадар прокуратура органларида турли лавозимларда хизмат қилган.\nпрокурор ширин шаҳри


Amazon Қрим, Эрон ва Сурияга қарши санкцияларни бузгани учун 134,5 минг доллар жарима тўлайди\nҚрим, Эрон ва Сурияда бўлган шахслар 2011 йил ноябрдан 2018 йил октябргача бўлган даврда Amazon.com плафтормасида маҳсулот ва хизматларга буюртма берган.\nДунёдаги энг йирик интернет-ритейлер ҳисобланувчи Amazon компанияси санкция дастурларини бузгани учун 134 523 доллар жарима тўлайди. Бу ҳақда OFAC (Office of Foreign Assets Control, АҚШ молия вазирлигининг санкциялар соҳасида ҳуқуқни қўллаш бўлинмаси) баёнотида айтилмоқда.\nҚайд этилишича, компания OFAC санкциялари остидаги шахсларга, Қрим, Эрон ва Суриядаги мижозларга ҳамда АҚШ санкциялари остидаги давлатларда бўлган ёки уларнинг хорижий миссияларида ишлайдиган шахсларга хизмат кўрсатган ёки маҳсулот жўнатган.\nШунингдек, Amazon.com Куба, Эрон, Шимолий Корея, Судан ва Суриянинг хорижий миссияларида ишлайдиганларнинг ҳам буюртмаларини бажарган.\nСанкциялар остидаги шахсларга хизмат кўрсатиш транзакцияларининг умумий миқдори 269 минг долларни ташкил этган.\nAmazon қоидабузарликлар тўғрисида ўзи маълум қилгани учун OFAC унга максимал миқдорда жарима солмаган ва келишувлар умумий суммасининг тенг ярми миқдорида жарима белгилаган.\nМаълумотларга кўра, 2019 йилда санкциялар бузилиши бўйича OFAC белгилаган жарималар миқдори 1,289 млрд долларни ташкил этган. Энг йирик жарималар Эронга қарши санкцияларни бузгани учун Standard Chartered Bank ($639 млн) ва UniCredit Bank AG ($553 млн) банкларига солинган.\n16:07 / 28.09.2020\nTwitter Россиянинг яна бир сайтига санкция қўллади\n13:17 / 19.09.2020


Янгиликлар » Энциклопедия » ТИББИЙ ПСИХОЛОГ – У КИМ?\nСавол: Тиббий психолог ким? Уларни қаерда тайёрлашади?\nЖавоб: Тиббий психолог – психология бўйича махсус тайёргарликка эга врач. Тиббий психолог бўлиш учун аввал тиббиёт институтларининг даволаш йўналиши бўйича факультетларни тугатиш керак. Сўнгра талабалар “Тиббий психология” бўйича уч йиллик магистратурада ёки икки йиллик клиник ординатурада таҳсил олишади.\nСавол: Тиббиёт психологияси бўйича магистратурани тугатганлар қаерда ишлашади?\nЖавоб: Улар “Тиббий психология” бўйича мутахассис бўлишади ва республикамизнинг барча шифохоналари ҳамда илмий марказларда “врач-психотерапевт”, “врач-нейропсихолог”, “врач-психоневролог” бўлиб фаолият кўрсатишади. Магистратурани аъло баҳоларга тугатганлар ва хориж тилларини мукаммал биладиганлар “Тиббий психология” бўйича очиладиган кафедралар, илмий лабораториялар ва психосоматик бўлимларда фаолият кўрсатишади.\nЖавоб: Яқин келажакда Тошкент шаҳридаги йирик илмий-тиббий марказлар, тиббиёт институтлари клиникалари ва вилоят клиник шифохоналарида “Психосоматик бўлимлар” очилиши режалаштирилган. Бунинг учун “Тиббий психология” бўйича магистратура ва клиник ординатурани тугатган мутахассислар етарли бўлиши керак. Бу бўлимларда психосоматик бузилишлар аниқланган беморлар даволанишади.\nЖавоб: Кучли ёки доимий руҳий жароҳатлар сабабли инсон организмида турли хил касалликлар ривожланади. Масалан, бош оғриқлар, бош айланишлар, юрак санчишлари, ошқозон соҳасида оғриқлар, бўғимларда оғриқлар, жинсий заифликлар ва ҳоказо. Бундай белгиларни врачлар баъзан ҳақиқий касаллик сабабли ривожланган деб ўйлашади. Бунинг оқибатида доимо боши оғрийдиган беморга “миянинг ички босими ошган”, боши айланадиган беморга “камқонлик” ёки “мияда қон айланиши етишмовчилиги”, бўғимлари оғрийдиган беморга “бод касаллиги”, юраги оғрийдиган беморга “юрак касаллиги” деб ташхис қўйишади. Уларни аслида тиббий психолог даволаши керак. Мен бу ерда бир нечта психосоматик бузилишларни келтириб ўтдим, холос. Уларнинг тури 700 дан ошиқ.\nСавол: Психосоматик бузилишлар шу қадар кўп учрайдими?\nЖавоб: Жуда кўп! Барча касалликларнинг 70 фоизи – булар психосоматик бузилишлар. Шунинг учун ҳам ривожланган давлатларнинг тиббиёт марказларида фаолият кўрсатувчи тиббий психологлар сони врачлар сонидан икки баробар кўп. Бу мамлакатларда беморнинг шикояти қандай бўлишидан қатъи назар, улар тиббий психолог кўригидан ўтишади. Тиббий психолог ҳам худди невропатолог ва психиатр каби юқори малакали врач ҳисобланади. Шу боис уларни магистратура ва клиник ординатура орқали тайёрлашади.\nСавол: Депрессия ва психозларни (руҳий қўзғалишлар) энди тиббий психологлар даволашадими?\nЖавоб: Авваллари бундай беморларни психиатрлар даволашган. Энди уларни тиббий психологлар ҳам даволашади. Тиббий психологлар руҳий касалликлар шифохонасида ва психоневрологик диспансерларда психиатрлар билан ҳамкорликда ишлашади. Улар наркологик диспансерларда ҳам мустақил равишда фаолият кўрсатишади. Депрессия билан касалланган беморларни даволаш эса уларнинг бевосита бурчидир.\nЖавоб: Албатта ҳақли. Чунки менингит, менингоэнцефалит ва энцефалит каби оғир касалликларда нафақат ҳаракат ва сезги бузилишлари, балки олий руҳий функцияларнинг бузилишлари ҳам кузатилади. Нутқ, хотира, тафаккур, ҳиссиёт ва хулқ-атвор бузилишлари ушбу касалликларда жуда кўп учрайди. Ушбу бузилишларни ривожланган хориж давлатларида невропатологлар эмас, балки тиббий психологлар (нейропсихологлар) даволашади. Тиббий психологлар бош мия фаолиятини яхшиловчи дори-дармонлар ҳамда психотерапия усулларини параллел тарзда қўллайди.\nСавол: Инсульт касаллиги-чи?\nЖавоб: Кўпчилик инсульт касаллигини фақат невропатолог даволайди деб ўйлайди. Бу фикр қисман тўғри, холос. Инсульт энди ривожланган пайтда уни невропатолог, реаниматолог, ангиохирург ёки нейрохирург даволайди. Агар инсульт ҳушнинг бузилиши билан намоён бўлса, бемор реанимация бўлимига ётқизилади. Агар инсульт бўйин қон томирлари тиқилиб қолиши сабабли рўй берса, бемор ангиохирургия (ангионеврология) бўлимида операция қилинади. Мабодо, мияга қон қуйилса, бемор зудлик билан нейрохирургия бўлимига олиб борилади ва операция қилинади.\nУшбу мутахассислар ёрдамидан кейин беморни невропатолог ва тиббий психолог кузатувга олади. Невропатолог ҳаракат ва сезги бузилишларини тиклаш билан шуғулланса, тиббий психолог (нейропсихолог) олий руҳий функциялар, яъни нутқ, хотира, тафаккур ва ҳиссиёт бузилишларини бартараф этиш билан шуғулланади. Мия инсультларида ҳаракат ва сезги бузилишлари 30 % га яқин бўлса, олий руҳий функциялар бузилиши 70 % дан ошади. Бу дегани мия инсультини ўтказган бемор 70 % вақтини тиббий психолог (нейропсихолог) билан ўтказади. Тиббий психолог беморга мия фаолиятини яхшиловчи барча дори-дармонларни мустақил равишда тавсия этади ва психотерапия муолажаларини кенг қўллайди. Албатта, беморни қайта ҳаётга қайтаришда реабилитолог хизмати ҳам жуда зарур. Реабилитолог – бузилган функцияларни қайта тикловчи врач дегани. Реабилитологлар – неврология ва тиббий психология илмини мукаммал биладиган мутахассислардир.\nСавол: Нейропсихологларни қаерда тайёрлашади?\nЖавоб: Нейропсихолог – неврология ва психология илмини чуқур биладиган мутахассис. Нейропсихологлар тиббий психология кафедраларида етишиб чиқишади. Психологиянинг бошқа йўналишларидан фарқли ўлароқ, уларга неврология илмидан чуқур сабоқ берилади. Чунки неврологияни билмасдан туриб, нейропсихолог бўлиш мумкин эмас. Нейропсихологнинг амалий тиббиётдаги асосий қуроли – бу психологик усуллардир.\nСавол: Тиббий психолог беморни КТ, МРТ ва бошқа текширувларга юборишга ҳақлими?\nЖавоб: Албатта, ҳақли! Тўғри ташхис қўйиш учун зарур бўлган ҳар қандай диагностика усулларига беморни тиббий психологнинг ўзи юбориши зарур. Масалан, бемордаги психоз (руҳий қўзғалиш) жигар зарарланиши сабабли ривожланди дейлик. Бундай беморни кўрган тиббий психолог жигарни ультратовуш усули билан текширишга юборади, қонда ферментлар миқдорини аниқлайди ва ҳоказо. Шу йўл билан у психоз сабабини излаб топади ва уни бартараф этади. Агар беморга жигар фаолиятини яхшиловчи дорилар берилмаса, психозни ҳам бартараф этиб бўлмайди. Бу ерда терапевтлар ёрдами ҳам керак.\nСавол: Психиатрнинг тиббий психологдан нима фарқи бор?\nЖавоб: Психиатр шахснинг кескин ўзгариши билан намоён бўлувчи руҳий бузилишларни даволайди. Масалан, шизофрения ва суицид билан намоён бўлувчи руҳий касалликлар. Бундай беморлар ўзига ва атроф-муҳитдагилар ҳаётига хавф солиши мумкин. Психологик усулларни чуқур ўзлаштирган психиатрлар ҳам психиатр, ҳам тиббий психолог бўлиб ишлашади. Психиатрия тиббий психологияга жуда яқин фандир. Тиббий психология физиология, неврология, психиатрия ва фармакология негизида шаклланган фан. Албатта, тиббий психологиянинг илдизи умумий психологияга бориб тақалишини ҳам эсда тутиш лозим.\nСавол: Психоневролог ҳақида ҳам маълумот берсангиз.\nЖавоб: Психоневролог – хулқ-атворнинг турли даражада бузилишлари билан намоён бўлувчи касалликларни даволовчи врач. Масалан, невроз, истерия, психоз, фобия, депрессия ва ҳ.к. Демак, бир оз енгил ифодаланган руҳий бузилишларни психоневрологлар даволашади. Психиатрия бўйича махсус курсларни ва магистратурани тугатган мутахассислар психоневролог бўлиб ишлашади. Улар, асосан, психоневрологик диспансерларда фаолият кўрсатишади. Ҳозирда тиббий психология бўйича магистратурани тугатганларга ҳам психоневролог бўлиб ишлаш ҳуқуқи берилган.\nЖавоб: Албатта! Худди невропатолог, кардиолог ва эндокринолог каби тиббий психолог кабинети консультатив поликлиникаларда ҳам очилади. У бошқа врачлар билан бир қаторда беморларни кўрикдан ўтказади, уларга ташхис қўяди ва даволайди.\nМен инсон организмини тиббиётга, унинг аъзоларини эса турли фанларга қиёслайман. Масалан, бош мияни – неврология, юракни – кардиология, кўзларни – офтальмологияга, ўпкани – пулмонология, жигарни – гепатология, суякларни – травматология, буйракларни – урология, эндокрин безларни – эндокринологияга қиёслаш мумкин. Тиббиёт психологиясини эса ўз аҳамияти бўйича инсон териси билан қиёслагим келади. Одамлар ҳар доим ўз мияси, юраги, жигари ва буйракларини асрашга ҳаракат қилишади. Бироқ терига негадир эътибор шу даражада эмас. Тери ҳамма нарсага бардош беради, бутун бир организмни ҳимоя қилиб туради. Одам терисини лойга ҳам ураверади, бехосдан кесиб ҳам олади, хоҳласа энг қимматбаҳо хушбўй ҳидли атирлар сепиб, уни парвариш қилади. Юрак, жигар ва буйракларни операция йўли билан олиб ташлаш, қайта қўйиш мумкин. Бироқ бутун бошли терини шилиб ташлаб бўлмайди. Агар шундай қилинганида нафақат баъзи аъзолар, балки бутун бир организм чириб, йўқ бўларди. Шундай экан, тиббиётни психологиясиз тасаввур қилиш қийин. Психологиясиз тиббиёт терисиз организмга ўхшайди. У жуда хунук бўлиб, тез орада ҳалок бўлади.\nҚўшилган: 15:07 / 16-04-2021 Ўқилди: 55


Бакиевга импичмент эълон қилмоқчилар\n14 апрел 2021, Тошкент вақти: 17:18\nҚирғизистондаги “Коррупцияга қарши кураш” сиёсий ҳаракати жорий йил 1 декабридан бошлаб мамлакат президентига импичмент эълон қилиш жараёнини бошлашини эълон қилди.\nҚирғизистондаги “Коррупцияга қарши кураш” сиёсий ҳаракати раҳбари Назарбек Нишоновнинг Озодлик радиосига айтишича, тўрт ой ичида президент истеъфоси учун фуқаролардан 100 минг имзо йиғилган.\n- Декабрда ҳам имзо йиғиш давом этади. Шунинг учун ҳам 1 декабрдан президентга импичмент эълон қилиш жараёнини бошламоқчимиз”, - деди Назарбек Нишонов.\nҚирғизистон мухолифатидаги “Инқилобий қўмита” ҳаракати, “Жўмард” ватанпарварлик ҳаракати, “ЭрК” партияси ва “Қирғизистон Мусулмонлар иттифоқи” ҳам президент ҳамда ҳукуматни истеъфога чиқариш учун кураш олиб боришларини билдирганлар.\nҚирғизистон қонунларига кўра, сиёсий партиялар президентга ишончсизлик билдириш жараёни бошланиши учун 300 минг имзо йиғишлари керак бўлади.


Афғон қўшинлари жанубдаги яна бир туманни Толиблардан озод қилди\n10 август 2020, Тошкент вақти: 01:33\nАфғон қўшинлари мамлакат жанубидаги Ҳелманд вилоятида жойлашган Нава туманини Толиблардан озод қилди.\nБу туманда 15 июл куни халқаро қўшинлар ёрдамида кенг кўламли амалиёт ўтказилди.\nВилоят ҳокими матбуот котиби Умар Зовакка кўра, хавфсизлик қўшинлари 9 ой олдин Толиблар қўлига ўтган туман марказини назоратига олган.\nЗовакка кўра, Толибларнинг 12 жангариси ўлдирилган, полициянинг 2 ходими жароҳатланган.\nТолиблар Ҳелманд вилоятида ҳануз кучли таъсирга эга. Шу ой бошида Нава туманида Толиблар ҳужумида АҚШнинг бир аскари ўлдирилди, иккиси жароҳатланди.\nҲозирда АҚШ ва НАТО бошчилигидаги халқаро коалициянинг 13 минг атрофидаги аскари Афғонистонда қолмоқда.


Бойўғли ва унинг сўзлари | www.ziyouz.uz\nБош саҳифа ҲикматномаИбратли ҳикоятларБойўғли ва унинг сўзлари\nБир кеча Бойўғли ўзига ўзи деди:\n«Қуёш нурига бир нафас ҳам тоқат қилолмайман. Бутун умрим давомида юз азобу чорасизликлар билан Қуёшга интиламан, токи унинг нурига ғарқ бўлиб, йўқолиб кетайин дейман. Ул даргоҳга етайин деб ою йиллар кўзимни боғлаб учаман».\nКўзи ўткир бир қуш деди:\n«Эй мағрур ва маст Бойўғли, унга етгунча минг йиллар йўл босиш керак. Сендай йўлини йўқотган у ерга қачон етибди, ахир чумоли ойга бориб етибдими?»\n«Мени қўрқитма, ҳечқиси йўқ, учавера-ман, кўрай-чи, қани бундан нима ҳосил бўларкин?»\nНеча йиллар худди мастдай, ўзидан бехабар учиб борарди, охир-оқибат куч-қувватдан қолди, қанотлари титилиб, патлари тўкилди. Аммо йўл босишдан тинмасди. Ахири жони ҳалокат ичра, тани ўртаниб, қанотсиз ҳолда ожиз ва нотавон бўлиб қолди. Қуёшдан эса нишона кўринмасди.\n«Қуёшдан ўтиб кетдиммикин?» — деб ўйларди.\nБир окил киши деди:\n«Сен уйқудасан, йўлни кўрмай, қадам босасан, қандай қилиб ундан ўтиб кетдиммикин, қанотларим тўкилиб тушди-ку дейсан?»\nБу сўздан Бойўғлининг ғашлиги яна кўпайди, ажзу изтироб ичида қолди. Бор-йўғидан ажралиб, ночор аҳволга тушди. Ночорликдан Қуёшга қараб жони ёниб ҳол тили билан хитоб қилди:\n— Кўзи очиқ қушни топтингми, ҳеч бўлмаса ундан ортиб, менга ҳам боққил, нурингни соч!\nБойўғли бу сўзни қалби ёниб, чунон дард билан айтдики, марҳамат Қуёши унга юзланди. Кўзи йўқнинг кўзи равшан-лашди — қисматига ўзгариш кирди. Омад келди ва бир мискину бечора давлат топти, бахтга эришди.\n← Аввалги Аввалги Бир кишининг Жунайд Бағдодийдан кўнгил хушлиги тўғрисида сўрагани\nКейинги → Кейинги: Ўз шаҳрига қайтиб келаётган подшоҳ ҳикояти


«Эримнинг қамалишига мен айбдорман…» - Жамият - PressNews.uz\nБош Саҳифа / Жамият /  «Эримнинг қамалишига мен айбдорман…»\n «Эримнинг қамалишига мен айбдорман…»\nҚўшилди: 30 июл 2017 18:00\nҲафиза кўзларини очганида кун ёришиб, соат саккизга яқинлашиб қолганди. Сапчиб ўрнидан турди-ю, ёнида ширингина ухлаб ётган қизини елкасидан туртди. У инжиқлана бошлагач, «Тез тур, боғчага боришинг керак», дея ўғилларининг хонасига йўл олди.\nБоғчага боришни истамаганиданми ё онаси турткилаганда қўрқиб кетгани сабабми, Лола йиғлаганча унга эргашди.\n— Туринглар, то уйғотмагунимча ухлаб ётаверасизлар! — Ҳафиза икки ўғлига жаҳл билан гапира бошлади.\nБири бешинчи синфга, бири иккинчи синфга борадиган болалар ўрнидан туришди-ю, соат неччи бўлганини билиш учун деворга тикилишди. Кўзларини ишқалай-ишқалай соат милларининг бири саккиз рақамининг устида турганини кўришгач, иккиси ҳам ювингани ваннахонага югуришди. Ака-уканинг «мен, мен» дея тортишаётганини кўрган она аламзадалик билан танбеҳ берди.\n— Кеча вақтлироқ ухлаш керак эди, телевизорга тикилиб ўтирмасдан. Дадаларингизга ўхшаб, ҳеч нимани вақтида қилмайсизлар.\nАксига олиб, қизи «Дадамга бораман», дея йиғлай бошлади.\n— «Дада-дада» деявермай тур сен ҳам! Ҳар куни бориб кўриб келадиган жойда бўлса эканки даданг, югуриб олиб борсам, — қизини силталади Ҳафиза.\nБолалар нонушта ҳам қилмасдан апил-тапил кийинишди. Қизи йиғидан тўхтамаган бўлса-да, Ҳафиза уни ҳам боғчага кетиш учун шайлади. Болаларини етаклаб уйдан чиқаркан, қўшнисининг машинаси дарвозлари олдида тўхтади.\n— Ҳафиза опа, ўғилларингизни ўзим ташлаб қўяман мактабга, — деди Мурод Ҳафиза унинг саломига базўр алик олса-да.\nЖамшид билан Рашид онасининг розилигини кутиб ўтирмасданоқ машина томон чопишди. Мурод йўлда уларни учратса, доим машинасига миндириб олгани учун ҳам болалар ундан тортинишмасди. Қолаверса, онасининг кайфияти йўқлиги, то мактабга боргунча яна дакки эшитишларини мумкинлиги сезишарди. Ҳафиза қўшнисига тил учидагина «Раҳмат» деди, холос.\n«Эрим ишига пухта, пишиқ бўлганида, ҳозир шунақа қилиб уч бола билан эрталабдан сарсон бўлиб юрмасдим. Мана, Мурод, атайлаб ўғилларимни машинасига миндирди. Ўзини кўрсатиб қўймоқчи-да!» дея хаёлидан ўтказди жувон. Мурод ҳуқуқ соҳасида ишлагани боис эрининг иши бўйича маслаҳат сўраб борганида, «Опа, қонун ҳамма учун баробар», дея маъруза ўқишдан нарига ўтмаганди.\nБоғчага боргач, Ҳафизанинг бир дарди икки бўлди. Боғча пулини тўлаш муддатидан ўтиб кетаётганмиш. Қизининг тарбиячиси бу сўзларни уни писанд қилмаган оҳангда айтгандек туюлди. «Жавоҳир акам мансабда ўтирганида, ойда бир келсам ҳам, атрофимда гирдикапалак бўлиб қолардингиз», деган гап аёлнинг тилининг учида турарди-ю, яна индамади. Олдин бирорта ҳам байрамда қизининг тарбиячисини совғасиз қолдирмаслигини, уйда ҳам пул фақат бир рўзғор қилишга етгулик эканлигини ўйлаб, Ҳафиза қайнонасига қўнғироқ қилишга тутинди. Яқинда болаларининг мактаб кийимларини олиб берган қайнонаси нафақаси келиши билан етказишини айтганида, гапни шартта кесди.\n— Қайнакамдан олиб беринг! Мен сўрасам, келинингиз лабини буради! — Қайнонаси «Хўп, бугун» дея гапинини тугатмасданоқ Ҳафиза эрталабдан юрагини куйдираётган аламларини тўкиб солди. — Ўғлингизнинг қўлида пул ўйнаб туради, укасининг болаларидан эса хабар олишни ҳам билмайди. Ўшанда прокурорга озгина тутқазганида, камбағал бўлиб қолмасди.\nЎлмасой ая келинининг гапларини эшитаркан, юраги увишиб кетди. Шунча йил ўқитган, ҳамма жойда отасига раҳмат олиб келадиган ўғли бир кунда пора билан қўлга тушди-ю, қамалиб кетди. Она фарзандининг, ўзининг, оиласининг бир пул бўлган обрў-эътиборига куйсинми ёки қирққа ҳам кирмаган ўғлининг қамоқда ўтирганигами? Жавоҳир қамалганидан бери Ўлмасой ая икки кишига қўшилиш тугул остона ҳатлаб кўчага чиқишга ҳам ийманади. Бир-икки кун Ҳафизаларникида туриб келди. Ҳарна невараларга қараб ўтираман, деган ўйда. Қолаверса, Жавоҳир ҳам «Ойи, болалар ёлғиз қолмасин, бизникида яшаб туринг», деганди. Бироқ келинининг қош-қовоғи, дийдиёлари, нолишлари, Жавоҳирни гўлликда айблашлари эзилган юрагини баттар тимдалади. Қон босими ошиб кетгач, кенжа ўғли уйига қайтариб олиб келди. Ўлмасой ая ҳозир тўнғичига қўнғироқ қилса, унинг биринчи айтар гапи «Жавоҳир қилмишига яраша олди! Мен гапирсам, қулоғига илмаганди» бўлади. Каттаси ўзи ёмонмас, укасининг болаларидан ҳеч нимани аямайди, фақат ҳақиқатни шарта-шарта айтадиганлардан. Ўзи доим меҳнат қилиб, ҳалол ризқ топгани учун ҳам укасининг хатосини ҳеч кечира олмаяпти-да.\nҲафиза эса бўлган воқеадан ҳамон ўзига дарс олмаган. Унинг пешанаси шўр ва бунга ўзидан бошқа ҳамма айбдор.\nЭри туппа-тузук ишда ишларди. Ҳалоллиги, уддабуронлиги сабаб ёш бўлса ҳам, лавозимидан тез кўтарилди. Беш йил бир банкни бошқарди. Ҳафиза ёлғиз, эрка қиз бўлгани учунми, қайнонасининг хизматини қилишни кўп ҳам истайвермасди. Устига-устак, қайнота тўшакка михланган. Унинг парвариши гарчи қайнонанинг зиммасида бўлса ҳам, кунда-кунора келиб-кетувчи қайнопалариу овсинларига чой-нон қўйиш ҳам малол келарди унга. Эрининг ойлик маоши эса одатда қайнотасининг дори-дармони ва укасининг шартнома пулига кетиб қоларди. Шу важлар туфайли ҳам Ҳафиза алоҳида чиқишни истарди. Жавоҳирни бунга кўндиргунча ҳар нима қилиб кўрди. «Ўзимиз эркин яшаймиз», деб тушунтирди —кўнмади, «Жонимга тегди бу уйнинг адо бўлмайдиган ташвишлари» дея зорланди — Жавоҳир кир машина олиб бериб овутди, охири қайнонаси билан тортишиб икки боласини етаклаб уйига кетди ва шарт қўйди: «Алоҳида чиқсак, кетамиз!» — эри наилож, ота-она розилик бергач, ҳали тўлиқ битмаган ҳовлига чиқишга мажбур бўлди. Эр-хотин алоҳида рўзғорнинг аравасини тортиш осонмаслигини кўп ўтмай тушунишди. Ҳафиза қайнота-қайнонасининг нафақаси ҳам кўп юкларини енгил қилиб турганини ич-ичидан тан олди. Бироқ эрининг қўшимча даромад қилиш имкони борлигини билгани учун бундан афсусланиб ўтирмади. Қайтанга Жавоҳирни ниқтай бошлади. «Олдингизга илтимос қилиб келганларнинг ишини сиз ҳал қилмасангиз, бошқаси битказиб бериб, роҳатини кўради», дея турмуш ўртоғини ўзи ўйлаган «қўшимча даромад»га ундай бошлади. Жавоҳир ҳам ёш эди, бунинг устига, иродаси ҳам бўшлик қилди, атрофида қуллуқ қилиб, ҳар нега шай турганлар, уйга келса, хотинининг фалончи-фалончилар билан солиштиришлари ўз сўзини айтди. Ими-жимида мижозларининг ишини битириб, уларнинг кўнгилдан чиқарганларига иморатининг таъмирини якунлаб олди. Кўп ўтмай «тойчоқ»лик ҳам бўлди. Қараса, ҳеч ким билмаяпти, ҳамма рози, айниқса, хотини ишдан қайтганида эрини ўтирғизишга жой тополмай қолади. Жавоҳир ўзидан мамнун яшай бошлади.\nОтаси оламдан ўтгач, акаси унга насиҳат қилди:\n— Жавоҳир, қинғир ишнинг қийиғи қирқ йилда ҳам чиқади. Шунча ўқидинг, меҳнат қилдинг, ҳурмат топдинг, бир-икки сўмни деб бир кунда ҳаммасини бой беришинг мумкин. Кўзингни оч, ҳаром пул ҳеч кимга буюрмайди, — деди.\nЖавоҳир акасининг меҳнатдан қаварган қўлларига боқиб мийиғида кулди.\n— Фермангизда ишчиларни кўпайтириб, ўзингиз маза қилиб бошқариб юрсангиз бўлмайдими? — деди нима дейишни билмай.\n— Бўлади, лекин ўзим меҳнат қилмасам, кўнглим жойига тушмайди. Яхшиси, сен ҳам ҳалол меҳнат ортидан даромад қилишни ўйла! — дея охирги гапларини алоҳида урғу билан айтди акаси.\nБойлик кўзини кўр қилиб қўйган ука бир неча кун ҳаловатсиз юрди. Акасининг гаплари кўнглига қаттиқ ботди. Ўтган ҳафта онасини кўргани борганида, волидаси ҳам шу мавзуда бироз ёзғирган, отаси бир умр ҳалол меҳнат қилиб, кам бўлмаганини, элнинг дуосини олганини айтиб, кўзлари ёшланганди. Жавоҳирнинг маюс тортиб қолганининг сабабини билган хотини эса шанғиллашга тушди.\n— Акангиз ўзи доим шунақа! Асли сизни кўролмайди! Иморат бошлаганимизда қўлида бир сўм пул ё нимадир кўтариб келмади-ку! Энди катта кетишини қаранг. Йўқ бўлса, беролмайди, бор бўлса, кўролмайди, деб шуни айтишади. Сиз ҳаром иш қилаётганингиз йўқ! Одамларнинг ҳожатини чиқараяпсиз! — дея укага акани ёмонлади.\nШу воқеадан кўп ўтмай Жавоҳир пора билан қўлга тушди. Оқибатда бари кирдикорлари очила бошлади. Порахўрлик сабаб эса суд қамоқ жазосига маҳкум қилди. Ҳафиза у ёқ-бу ёқдан таниш топиб, яна пул билан ҳаммасини босди-босди қилиш тараддудига тушди, бундан хабар топган қайнакаси «Жавоҳир ўзи пора билан қўлга тушган бўлса! Яна шу қинғир йўл билан уни қутқараман деб, баттар қилманг, келин» дея огоҳлантиришини бемерҳликка йўйди. Эрининг машинасини сотиб, «Қамоқдан қутқариб бераман», деган бир ёлғончининг қўлига тутқазди. Аммо пулнинг кучи эмас, қонун устуворлик қилди.\nМана, жазо муддатининг бир йилдан ошиғи ўтди. Ҳафиза эрини кўришга боравермайди. Чунки бир гал Жавоҳир «Сенинг кўзинг тўймади», дея ўтган гапларни юзига солди. Шу сабаб ҳам «Кексайганда болаларимнинг роҳатини кўраман», деган онаизор икки ўртада сарсон.\nҲафиза қайнонасига аччиқ қилиб ҳам, хотиржам тортмади. Тилида эрини нотавонлиги сабаб қўлга тушган деса-да, кўнгли ўзининг ношукрлигини тан олиб, алам баттар куйдирарди. Тушликка энди унайман деб турганида, кичик ўғли мактабдан йиғлаб келди. Усти-боши бир аҳвол, ким биландир уришгани аниқ.\n— Ойи, дадам қамоқдами? Саид шунақа деди! «Сени отанг ҳаром пул билан қамалган», деб айтди, — деди саккиз яшар боласи ўпкасини босолмай. Катталар болаларга отасини сафарга кетган дея алдашарди-да.\nҲафиза эрталаб ўзи уриша-уриша мактабга жўнатган боласини бағрига босиб, қандай овутишни билмай қолди.\n«Болаларимиз келажаги учун» деб, эр-хотин пул санаган, янги нимадир олишса, хурсанд бўлган кунлари кўз олдидан ўтиб, юрагини афсус-надомат доимгидан-да қаттиқроқ кемирди...\nТадбиркорлар Ягона портал орқали Бош вазир билан боғланишлари мумкин\n16 йил уйқудан сўнг ноёб қобилият билан уйғонган аёл (Ҳаётий воқеа)\n9-трамвай можаролари: Ҳаддидан ошган ҳайдовчиларнинг нағмалари қачонгача давом этади?\nИш жараёнида ҳайдовчига тухмат қилган ЙПХ ходимининг ҳаракати видеога муҳрланди (ВИДЕО)\nМТС:"Келиша олсак, шу йил Ўзбекистонга қайтамиз"\n2014 йилдан GM Uzbekistan “Chevrolet Orlando”ни ишлаб чиқаради\nТошкентда янгиланган Chevrolet Lacetti сотувга чиқди\nТошкентнинг Хамза туманида қотиллик содир бўлди


Изоҳга тил ожиз: “Атлетико” ҳайратга тушди\n4 сентябрь, 2018, 07:07\nМадриднинг “Атлетико” жамоаси Антуан Гризманнинг ФИФА талқини бўйича йилнинг энг яхши футболчиси номига даъвогарлик қилмаслигидан шокка тушди. Мазкур номга Муҳаммад Салоҳ, Криштиану Роналду ва Лука Модрич курашадиган бўлди.\n“Изоҳга тил ожиз”, – деб ёзди “Атлетико” матбуот хизмати “Инстаграм”даги саҳифасига ва футболчининг кубоклар билан тушган суратини юклади.\nЭслатиб ўтамиз, “Атлетико” ўтган мавсумда Европа Лигаси ғолибига айланди. Франциялик футболчи ушбу мусобақанинг 8 ўйинида майдонга тушиб, 6 та гол ва 2 та голли узатмага муаллифлик қилди. Ёзда эса Гризманн Франция термаси сафида Жаҳон чемпиони унвонига эга бўлди.


“Юве” воз кечаётган Роналду: Мен ҳали синганим йўқ!\n13 март, 2021, 18:36\nУ гапни ҳам қойиллатади...\n“Ювентус”нинг Европа Чемпионлар лигасини тарк этгани ортидан Криштиану Роналдунинг клубдан кетиши қизғин муҳокама қилинаётган бир пайтда португалиялик юлдуз ҳали ўзининг кўп нарсаларга қодирлигини таъкидлаб, ижтимоий тармоқлардаги саҳифасига янги пост қўйди.\n- Ҳаётдаги йиқилишлар, тезда оёққа тура олиш қобилияти олдида ҳеч нарса эмас. Ҳақиқий чемпионлар ҳеч қачон синиб қолмайди!\nЖамоамизнинг эътибори А Серия ўйинлари ва Италия кубоги финалига қаратилган ва биз мавсумда совринларни қўлга киритишимиз мумкин.\nЎтмиш музейларники, деган гап ҳақиқатан рост. Лекин футболда хотира, деган тушунча ҳам бор. Менинг ҳам ўз хотираларим бор ва тарихни ўчириб бўлмайди. Чунки тарих ҳар куни машаққатли меҳнатлар, жамоавий руҳ ва бардавом ҳаракатлар эвазига ёзилади. Буни англамаганлар ҳеч қачон муваффақиятга эриша олмайди, - деб ёзади Роналду.\nРоналду учун энг яхши вариянт Юведан кетиб Реал Мадридга қайтиш ва бечора Зайниддин Зиданга Ёрдам бериш. ЕЧЛ да Яна зафар қуча олади Роналду.


Қашқадарёда қуввати йилига 4.4 млрд куб. м газни комплекс ва дастлабки тайёрлаш қурилмаси ишга тушди | Fayzbog.uz\nЭнергия ресурслари саноат, хизмат кўрсатиш соҳасида, аҳолининг ижтимоий эҳтиёжлари таъминлашда муҳим омиллардан бири. Нефт ва табиий газни қазиб олиш ва қайта ишлашда Россиянинг Лукойл компанияси дунёдаги энг йирик ташкилотлардан бири ҳисобланади. Унинг мамлакатимиздаги фаолияти асосида янги конлар, газни қайта ишлаш асос солинмоқда. Қашқадарё вилоятининг Деҳқонобод туманида “Жанубий-Ғарбий-Ҳисор” лойиҳаси доирасида яна бир катта обьект фойдаланишга топширилди.\nҲисор тоғ тизмаси бўйлаб чўзилган бу кенгликлар бағрида қанча бойликларни яшириб ётганини аниқ айтиш мушкул. Бироқ далиллар бу ерда Деҳқонобод калий заводи, Гумбулоқ ва Одамтош газконденсати конлари ишлаётганини тасдиқлайди. Мамлакатимиз ва халқимиз ободлиги учун муҳим янгилик эса қуввати йилига 4.4 млрд куб. м газни комплекс ва дастлабки тайёрлаш қурилмаси ҳамда олтита газ йиғиш пунктларининг очилиши бўлди. Бу 2007 йил апрелидан кучга кирган Лукойл компаниясининг 36 йилга мўлжалланган Жануби-Ғарбий-Ҳисор ва Устюрт минтақаси ҳудудига оид маҳсулотни тақсимлаш битими асосидаги кенг қамровли лойиҳаларининг бири ҳисобланади.\nМажмуанинг очилиш маросимида Ўзбекистон Республикаси Бош вазири Абдулла Арипов, “Лукойл” ОАЖ Президенти Вагит Аликперов ҳамда қатор давлат ва жамоат ташкилотлари раҳбарлари иштирок этди. Сўз олганлар ҳозирги пайтда Ўзбекистон ва Россия ўртасиги савдо-иқтисодий, ишлаб чиқариш соҳаларидаги ҳамкорлик йилдлан йилга катта кўламда ривожланиб бораётганлигини айтиб ўтишди.\nБугунга келиб мазкур компаниянинг мамлакатимиз иқтисодиётига киритган сармояси 6.5 млрд доллардан ошган ҳолда юртимиздаги энг йирик инвестор ҳисобланади. 2011 йил охирида мазкур ҳудуддаги Жарқудуқ-Янги Қизилча конларида илк газ қазиб олиш бошланган бўлса, 2014 йил октябр ойидан Одамош, Гумбулоқ ва Жарқудуқ газконденсати конларини лойиҳалаш, етказиб бериш ҳамда қуришни кўзда тутувчи шартнома имзоланган эди. У 2017 йилнинг июл ойида тамомланди. Бажарилган ишлар салмоғи ҳам анчайин катта: 300 км юқори кучланипшли электр узатиш линиялари ва иккита подстанция, 126 км автомобил йўллари, 286 км линияли қувурлар қурилди, 64 минг куб бетон қуйилди, 12 минг тонна металл конструкциялар ва 4 минг тоннага тенг ускуналар ўрнатилди. Энг эътиборлиси барчаси алал оқибат ҳудуд ва аҳолининг ободлиги, фаровонлиги учун хизмат қилади.\nЖарқудуқ-Янги Қизилча мажмуасининг ишга туширилиши билан Ҳисор конларининг умумий қуввати 5 млрд куб. м. Га этди. Бу ерда меҳнат қилаётган 300 нафардан ортиқ ишчиларнинг асосий қисми эса мамлакатимиз фуқароларидир.\nҚашқадарёликларга маза, газ МЎЎЎЎЎЎЛ!!!!\nБизда эса ЙЎЎЎЎЎЎҚ!!!!\nҚашқадарё вил., Ғузор тумани, Кераит қишлоғи. Қишлоқни 30%и нефтгаз соҳасида ишлайди…


Сурхондарёда Қизил китобга киритилган 16 дона сиртлондан бири ўлдирилди - EFFECT.UZ\n. 06:35 | 03.10.2021\nЎзбекистон Қизил китобига киритилган камёб дўлта (сиртлон, ёлдор бўри)лардан бири ўлдирилди. Бу ҳақда “Ekologuz” Telegram канали хабар берди.\nХабарда айтилишича, Сурхондарёда Қизил китобга киритилган ва Ўзбекистонда саноқли қолган сиртлон овланган.\nЎлжа билан суратга тушган икки фуқаронинг фотосурати ижтимоий тармоқларда кенг тарқалди. Сурат остидаги ёзувдан кўриш мумкинки, йиртқич ҳайвон 2021 йилнинг июлида ўлдирилган.\n“Шуни ўлдириб, шу чўпонлар, балки овчилар барака топдими? Ёки ўзининг нақадар қаҳрамонлигини кўрсатмоқдами? Ким бўлишидан қатъи назар мазкур шахслар жавобгарликка тортилиши шарт”, — дейилади хабарда.\nМаълумотларга кўра, ёлдор бўрилар бутунлай йўқ бўлиб кетиш арафасида турган, локал тарқалган кенжа тур ҳисобланади.\nЎтмишда Жанубий Устюртда, Амударё қайирларининг қуйи ва ўрта оқимларида, Шерободдарё этакларида, Кўҳитанг тизмасининг шарқий ёнбағрида тарқалган.\nЭкология ва атроф-муҳитни муҳофаза қилиш давлат қўмитаси матбуот котиби Бунёд Абдуллаевнинг маълум қилишича, ушбу сиртлонларнинг 6 тадан иборат тўдасига 2011 йили Оқтепа сув омбори атрофида дуч келинган.\n2010 йилда Боботоғ этакларида 8 та, 2012 йилда 10 та сиртлон, 2016 йилда эса урғочи сиртлон ва 2 та боласи қайд этилган.


Ҳаётни бироз кўпроқ қадрлашга ўргатадиган ҳикоя: «Минглаб шарлар» » Ўзбекистон янгиликлари – Zamin.uz\nҲаётни бироз кўпроқ қадрлашга ўргатадиган ҳикоя: «Минглаб шарлар»\n02 февраль 2017, 09:25\nБир неча кун олдин, дам олиш кунларининг бирида, вақтлироқ уйғондим, бирон кишини уйғотмаслик мақсадида ошхонага йўл олдим. Қизиқроқ кўрсатув томоша қилиш учун, телевизордаги каналларни бирма-бир кўра бошладим. Беихтиёр, овози дағалроқ эркак хаёлимни жалб этди. У қанақадир «Минглаб шарлар” назарияси ҳақида гапираётган эди. Орқамни ўриндиққа бериб, телевизор овозини баландроқ қилдим.\nВақт-вақти билан ўзингиздан сўраб туринг: “Ҳақиқатдан ҳам шу менга керакми, мен ахир шуни деб неча ҳафта, ҳатто ойдан буён ёруғликни кўрмаяпманку?” Шу ишим қизимнинг биринчи намойишини ёки ўғлимнинг футбол ўйинини қолдиришимга арзийдими ?\n– бир куни мен ўтириб, ҳисоблаб чиқдим: одамнинг ўртача умри – 75 йил экан. Ҳа, кимдирга кўпроқ умр тақдир қилган, кимдирга камроқ, ўртача кўрсаткични – 75 йил деб олайлик. 75 ни 52(бир йилдаги ҳафталар куни)га кўпайтирсак. 3900 келиб чиқади чиқади – мана шунча ҳафта ва ҳаётимиздаги якшанбалар сони шунга тенг. Ўша пайтда мен 55 ёшда эдим. Демак мен, аллақачон улардан 2900 тасини яшаб бўлган эдим. Менинг қўлимда фақат мингталик қолган холос.\nБундан кейин, мен, болалар ўйинчоқ дўконига кирдимда, 1000 та кичкина пластик шарларни сотиб олдим.\nШишани олдимда, барча шарларни жойладим. Ва ҳар якшанба улардан биттасини олиб, ташлар эдим. Шарларим камайгани сари, мен аслида ҳаётда нима менга афзаллигига ва умуман ҳаётнинг қадрига ета бошладим.\nБиласизми, қолган кунларингизнинг сонини билиб яшашдан оғирроқ нарса йўқ. Фақат ўшандагина биз, вақтимиз қанчалик зое кетаётганини ва ҳатто ўзимизга зарар қилаётганимизни тушуниб етамиз.\nМен ўйланиб қолдим. Ҳақиқатдан ҳам, қандай оддий ва оқилона. Мен бугун ҳам ишга боришга қарор қилган эдим – лойиҳага баъзи-бир ўзгартиришлар киритиш керак эди. Кейин ҳамкасбларим билан вақт ўтказмоқчи эдим. Лекин бунинг ўрнига мен бошқача иш тутдим: юқорига кўтарилдимда, хотиним билан бироз вақт ўтказдим.\nЯнгиликлар » Ҳаёт тарзи » Ҳаётни бироз кўпроқ қадрлашга ўргатадиган ҳикоя: «Минглаб шарлар»


Ziyouz.uz ҳақида | www.ziyouz.uz\nБош саҳифа Портал ҳақидаZiyouz.uz ҳақида\nZiyouz порталини ташкил этишдан мақсад инсонларга ҳақиқий маънода зиё улашишдир. Зеро, зиё деб жисмнинг ўзидан чиққан ёруғликка айтилади. Илм зиёдир, маърифат зиёдир, иймон зиёдир, сабр зиёдир. Бекорга халқимиз илм-маърифатли, иймон-эътиқодли инсонларни зиёли деб атамайди. Улар илм-маърифат орқали инсонларга зиё улашадилар ва икки дунё саодатига эришадилар. Жамиятни фақат маърифат зиёсигина залолатдан сақлаб қолади. Ҳақиқатни англаш, билиш ва уни тарқатиш билан инсон зиёга эришади. Қалбида зиё бўлган зотлар ҳеч нимадан қўрқишмайди. Уларнинг йўлларини зиё ёритади. Зиё уларни улуғликка етаклайди.\nҲозирги замонда ёшларимизнинг илм-маърифатдан оғиб кетишаётганлари, ўткинчи орзу-ҳавасларга берилиб, ҳақиқатни унутаёзганлари бор гап. Информацион дунёда тараққий этган технология инсонни дангаса қилиб қўяяпти. Инсоният тобора илм-маърифатдан, зиёдан бебаҳра қолмоқда. Ота-боболаримиз эришган илмий-маърифий ютуқларга бугун эришиш эртакка айланиб улгурган. Башарият фақатгина бугунги куни билан яшашга ўрганиб қолмоқда…\nИлм-маърифатнинг орамиздан кўтарилиши даҳшат эмасми? Нега ёшлар орасида кучли тафаккур эгалари кам? Навоийлар, Улуғбеклар бизнинг ёшимизда эришган илм чўққиларининг 10 дан бирига биз ҳам етдикми? Нима учун 10 ёшгача Қуръони каримни ёдлаб мукаммал билиш, минг-минг мисра шеърни ёддан айтиш, маълум кашфиётларни ёш бўлатуриб амалга ошириш, жуда кўп тилларни мукаммал билиш ва унда бемалол ижод қилиш каби ҳолатлар оддий ҳодиса эмас? Нега уйимизда кутубхоналаримиа йўқ? Нега илм, китоб талаш эмас? Нима учун кутубхоналаримиз гавжум эмас, бозорларимиздек? Олган кийимимизни мақтаймизу, нега янги ўқиган китобимиздан, олган билимимиздан мақтамаймиз? Биз — ёшлар нега дангаса бўлиб қолдик? Турли хил компьютер ўйинлари, видео билан ҳамнафас ўсаётган кичик ёшлилардан кейин нимани кутиш мумкин? Нима учун илмга рағбат сўниб бормоқда? Бу каби минглаб саволлар зиё истаган кўнгилларни доимо безовта қилиши аниқ. Зеро, бизнинг мақсадимиз ҳам ёшларимизни илмга, зиёга чорлашдир.\nСайтимизни қизиқарли хабарлар, маърифий мақолалар, шеъру ҳикоялар, китоблар, борингки зиё билан тўлдириб бориш бизнинг вазифамиздир. Берилган материаллар сизларда ҳам қизиқиш уйғотиб, озгина маърифий зиё улашган бўлса, ўзимни бахтиёр ҳис этардим.\nҚалбингизни маърифат зиёси мунаввар этсин!\nСизларга чексиз ҳурмат ила,\nZiyouz портали Бош муҳаррири\n← Аввалги Аввалги Абу Наср Жавҳарий (940-1008)\nКейинги → Кейинги: Портал тарихи


15:09 / 11.01.2020 1751 pdf Ўқиш режими + -\nУсома ибн Зайд розияллоҳу анҳу 18 ёшларида энг буюк армияга қарши уришиш учун ичида Абу Бакр ва Умар розияллоҳу анҳулар катта саҳобалар бор бўлган армияни бошқарган.\nМуҳаммад Ал-Қосим 17 ёшларида Синдни (бугунги кундаги Покистон ва шимолий Индияда жойлашган шаҳар) фатх этган ва ўз даврида буюк қўмондонлардан бўлган.\nСаъд ибн Аби Ваққос 17 ёшларида Аллоҳ йўлида биринчи ўқни отган ва олти кишидан иборат маслаҳат соҳибларидан бўлган. «Расулуллоҳ соллаллоҳу алайҳи васаллам унга ишора қилиб: «Бу менинг тоғам, қани ҳар бир киши менга ўзини тоғасини кўрсатсинчи» деб айтардилар».\nАрқом ибн Аби Арқом 16 ёшларида Расулуллоҳ соллаллоҳу алайҳи васаллам учун кетма-кет 13 ўтирадиган жой қилган.\nТолха ибн Убайдуллоҳ 16 ёшида арабларнинг энг саҳийси бўлган ва Уҳуд жангида Расулуллоҳ соллаллоҳу алайҳи васалламга ўлим учун байъат берган ва кофирлардан ҳимоя қилган. Расулуллоҳ соллаллоҳу алайҳи васалламга отилган ўқларни қўли билан тўсган, бармоқлари шол бўлган ва уни ўз жони билан қутқарган.\nАмр ибн Калсум 15 ёшларида Бану Тағлиб қабиласини бошқарган. Агар Ислом келмаганда Бану Тағлиб қабиласи одамларни еб ташларди, бошқа қабилаларни босиб одамларни ўлдириб юборарди.\nМуоз ибн Амр ибн Жамух 13 ёш ва Муоз ибн Афро 14 ёшларида Абу Жаҳлни Бадр жангида ўлдирганлар ва Абу Жаҳл ўша вақт мушрикларни қўмондони эди.\nЗайд ибн Собит 13 ёшларида ваҳий ёзувчиси бўлган ва сирёний ва яҳудий тилини 17 кечада ўрганган. Расулуллоҳ соллаллоҳу алайҳи васалламнинг таржимони бўлган. Қуръонни ёд олиб, уни жамлашда ёрдам берган.\nMuzaffar 10:28 / 21.01.2020\nЎзимни жудаям қолоқлигими хис қилдим бу мақолани ўқиб\nБахромбек 16:27 / 16.01.2020\nМаша аллох, Оллохнинг фарзларини вактида бажаришда пахлавон ва осон килсин, жасоратимизни сусайтирмасин!!!\n13:46 / 11.01.2020 971\n19:02 / 11.01.2020 1403\n7714 15:00 / 31.12.2018\n1452 21:10 / 08.08.2019\n564 08:00 / 24.10.2019


Ўзбекистонда артистдан бошқа фикрлайдиган одам йўқми? – Mazmun.Uz\nШоу бизнес / Янгиликлар\nЎзбекистонда артистдан бошқа фикрлайдиган одам йўқми?\nот designer · 24.12.2016\nКеча бир айнан кўчирилиб, ўғирлаб, каналларимиздан бирида эфирга узатилган кўрсатув ҳақидаги постда икки оғиз фикр юритиб, асабларим дош бермади.\nЛекин, кўпинча ана шу “”айрим”лари кўп чиқади ТВда, “сариқ матбуот”да.\nНима, Ўзбекистонда артистдан бошқа фикрлайдиган одам йўқми? Болаларимизнинг маънавиятини бойитишда шу отарчилардан ўзга восита қуриб битганми? Улардан енгилтагликни ўрганиши шартми болаларимиз? Бугун биттасига, эртага иккинчисига уйланиш, эрга тегишни ўргансинми? Бир-бирининг хотинига уйланиш қандай бўлишинии тарғиб қиламизми шулар воситасида?\nВперед «Дадажон», Месси билан таништириб қўйинг!»\nНазад Барак Обаманинг хотини, аслида, эркакми?


МАК кичик сиғимли самолётларни сотиб олишни режалаштирмоқда » Muzlik.uz - O‘zbekiston yangiliklari\nUzbekistan Airways Миллий авиакомпанияси маҳаллий парвозлар учун Канаданинг Bombardier ёки Бразилиянинг Embraer компанияларидан кичик сиғимли йўловчи самолётларини сотиб олишни режалаштирмоқда. Бу ҳақда Ўзбекистон транспорт вазирининг биринчи ўринбосари Илҳом Маҳкамов душанба куни Ахборот ва оммавий коммуникациялар агентлигида бўлиб ўтган брифингда маълум қилди. «Ҳаво кемаларига нисбатан сиёсатимиз ўзгармоқда. Биринчидан, биз сотиб олмаймиз, балки лизингга харид қиламиз, чунки дунё тажрибаси лизингнинг рентабеллироқ, самаралироқ эканини кўрсатмоқда», — деди у. Унинг сўзларига кўра, маҳаллий йўналишлар учун Bombardier ёки Embraer компанияларидан самолётлар сотиб олиш режалаштирилмоқда. "Газета.uz"да реклама «Биз 70, 80, 90 кишилик Bombardier, Embraer каби самолёт турларини олмоқчимиз. Уларда ташиш бўйича ФИК юқорироқ, таннарх эса пастроқ. Катта ҳаво кемаларидан узоқ парвозлар учун фойдаланилади. ҳозирда ушбу йўналишдаги самолётлар паркини алмаштириш устида иш олиб бормоқдамиз», — деди Илҳом Маҳкамов. Транспорт вазирининг биринчи ўринбосари ҳар йили иккитадан самолёт сотиб олиб, 2025 йилгача ҳаво кемалари паркини 38 донага етказиш режалаштирилаётганини маълум қилди. 2018 йилда МАК 22580 та парвозни амалга ошириб, 3,2 млн йўловчи ташиди. Чет эл авиаташувчилари эса 9657 та парвозда 1,5 млн киши ташиди. Бугунги кунда Uzbekistan Airways авиапарки Boeing 757/767, Boeing 787−8, А320 ҳамда Boeing 767−300BCF юк самолётларида ташкил топган.\nМАК самолётлар паркини кенгайтириш бўйича музокаралар олиб бормоқда


Россияда қисқа вақт ичида 16та инфекцион марказ ишга туширилади\n11:42 30.04.2020 (Янгиланган 11:46 30.04.2020)\nРоссия Мудофаа вазирлиги тез фурсатда коронавирус билан касалланганлар учун 16та тиббий марказ қуриб фойдаланишга топширади.\nТОШКЕНТ, 30 апр - Sputnik. Бугун Россияда коронавирус билан касалланганлар учун 6та тиббий марказ фойдаланишга топширилади, деб хабар қилмоқда РИА Новости.\nНижний Новгород, Одинцово шаҳарларидаги тиббий марказлар аллақачон ишга туширилган. Подольск, Смоленск, Ростов-на-Дону, Волгоград, Новосибирск ва Оренбург шаҳарларидаги марказлар 30 апрел куни ишга туширилади, - деди Сергей Шойгу.\nБироз олдин Россия президенти Владимир Путин ҳарбийларга қисқа вақт ичида 16та кўп функцияли тиббий марказлар қуришни топширган эди. Мудофаа вазири Сергей Шойгу марказлар 15 майга қадар қуриб битказилишини ва уларда 1600 нафар касалларни жойлаштириш мумкин бўлишини хабар қилган эди.\nКоронавирусга қарши кураш марказлари Камчаткадан калининградгача бўлган 15та вилоятда қурилади. Марказлар Мудофаа вазирлигининг ҳарбий госпиталлари асосида қурилади. Ушбу марказлар қурилишига Россия резерв фондидлан 8,8 миллиард рубл маблағ ажратилган, 500 мингта тиббий ускуналар харид қилинган ва 400 нафар ҳарбий шифокорлар, 950 нафар ўрта ва 800 нафар кичик тиббий персонал ишлаши кўзда тутилган.\nЯнги тиббиёт марказларида ишлаётган тиббий ходимлар орасида ҳам ҳарбий ҳам фуқаро мутахассислари бор. Улар махсус тайёргарликдан ўтган. Шифокорлар Санкт-Петербургдаги Киров номидаги ҳарбий-тиббиёт академиясида махсус тайёргарлик ва малака ошириш курсларидан ўтган.\nЭслатиб ўтамиз, бугунги кунда Россияда коронавирусга чалинганлар сони 100 мингга, дунё бўйича - 3 миллион кишига яқинлашган. Қурбонлар сони 202 мингдан ошиб кетган.


Ўзбекистонда “TECH CENTRAL ASIA” дастурига старт берилди – UzAnalytics\nИнновацион ривожланиш вазирлиги, АҚШнинг Ўзбекистондаги элчихонаси ҳамда Astana Business Campus ҳамкорлигида жорий йил 4 июндан бошлаб Марказий Осиё мамлакатларидаги технологик стартап лойиҳалар учун “TECH CENTRAL ASIA” акселерацион (жадаллаштирилган) дастурга старт берилди.\n“TECH CENTRAL ASIA” лойиҳаси ўз стартапларини йўлга қўйиш ёки ишлаб чиқиш истагида бўлган ва энди иш бошлаган тадбиркорлар, талабалар, новаторлар ва ихтирочиларга ўз бизнесини ташкил қилиш ва уни Қозоғистон, Ўзбекистон, Қирғизистон ва Тожикистонда янада ривожлантиришга ёрдам беради.\nУшбу кенг миқёсли лойиҳани амалга ошириш доирасида стартаплар техник экспертизадан ўтказилади, уларга менторлар (устозлар) бириктирилади ҳамда классик бизнес мавзулар ва кўникмалар бўйича Ўзбекистон Республикаси Инновацион ривожланиш вазирлиги ҳузуридаги Инновацион ишланмаларни жорий қилиш илмий-амалий марказида маъруза ва амалий машғулотлар ўтказилади.\n“TECH CENTRAL ASIA” дастурининг энг яхши лойиҳалари учун вазирлик грант беради.\nИқтисодиёт тармоқларида инновацияларга бўлган талабни ҳисобга олган ҳолда, энг яхши лойиҳаларни саралаб олишда қурилиш, қишлоқ хўжалиги соҳалари, smart city каби йўналишдаги лойиҳаларга устувор аҳамият қаратилади.\nАна шу мақсадда вазирлик ва марказ Назарбоев университети вакиллари, хорижий экспертлар ва Ўзбекистондаги етакчи компаниялар билан ҳамкорликда иштирокчилар учун қатор семинарлар ўтказади.\nЎзбекистон Республикаси Инновацион ривожланиш вазири ўринбосари Азимжон НАЗАРОВ мазкур лойиҳа ҳақидаги фикрлари билан ўртоқлашди:\n‒ Биз 2018-2019 йилларда бир қанча танлов ўтказдик. Улар аслида нима учун керак?\nМамлакатда инновацион экотизимни ривожлантиришда стартап-лойиҳалар асосий қисм ҳисобланади. Бунинг учун эса инфратузилма зарур. Инновацион ривожланиш вазирлиги Илғор технологиялар маркази ҳузурида стартаплар акселераторини ташкил этди. Бу ерда сўнгги олти ой давомида мазкур стартап лойиҳалар жадаллаштирилди. Май ойида биз намойиш кунини ўтказдик. Ўша куни қозоғистонлик ҳамкасбларимиз ҳайъат аъзоси сифатида иштирок этди. Тадбир якунида улар ҳамкорликда ишлашни таклиф этди. Назарбоев университети билан АҚШ элчихонаси “TECH CENTRAL ASIA” дастури бўйича стартап лойиҳалар танловини эълон қилишни тавсия қилди.\nТехник лойиҳаларга йўналтирилган стартап лойиҳалар танлови Марказий Осиё бўйича ўтазилади. Унда ўзбекистонлик лойиҳа яратувчилари ва стартапчилар ҳам иштирок этиши мумкин. Бугун биз танловнинг бошланганини эълон қилдик. Стартап лойиҳалар бўйича ғояси бўлган фуқаролар бир ой давомида ариза берса бўлади. Бир ойдан сўнг улардан энг яхшилари саралаб олинади. Улар Назарбоев университети ҳамкорлигида ўтказиладиган акселерацияда қатнашади.\n‒ Танлов мезонлари қандай?\n‒ Биринчи навбатда, лойиҳада инновацион элемент, яъни унинг бизнес салоҳиятига эга бўлган технологик қисми бўлиши керак. Айни пайтда биз яна икки соҳа – қурилиш бизнеси ва қишлоқ хўжалигига ҳам эътибор қаратяпмиз. Чунки Ўзбекистонда қишлоқ хўжалиги яхши ривожланган бўлса-да, соҳани янада ривожлантириш учун янги ғоялар ва бозорлар зарур. Айни дамда қурилиш инфратузилмаси ҳам ривожланмоқда. Бироқ бу соҳада муаммолар кўп. Уларнинг энг асосийси янги қурилиш материаллари билан боғлиқ.\nШу билан бирга ушбу йўналишда қурилиш материалларини маҳаллийлаштириш бўйича ғоялар ҳам бор. Кўпчилик стартап-лойиҳаларда янгича ғоялари бор. Биз ушбу ғояларнинг рўёбга чиқишига имконият яратмоқчимиз, уларни лойиҳаларга айлантиришга, бизнес-режани тайёрлашга, шундан сўнг молиялаштириш учун салоҳиятли сармоядорларни топишга кўмаклашамиз. Асосий мақсадимиз – Ўзбекистон лойиҳалари учун нафақат мамлакатда, балки Марказий Осиё минтақасида ҳам ўз бозор топиб беришдир. Бирга ишлаш, ўз ҳамкорларини ва амалга ошириладиган лойиҳалар учун катта бозорларни топиш имконияти ушбу минтақадаги барча мамлакатларга тақдим этилади.\nНазарбоев университети таъдиқотлар и иновациялар тизими бош директори Айдар ЖАКУБОВ:\n‒ Назарбоев университетида 3 йилдан ортиқ вақтдан буён акселерацион, инкубацион дастурларни ривожлантириш бўйича иш олиб борилмоқда. Дастуримиздан юздан ортиқ лойиҳалар ўтди. Мутахассисларимиз ушбу компанияларга, ёш стартапларга 1 млн АҚШ доллари миқдорида маблағ жалб қилишга кўмаклашди. 50 та компаниянинг бешта лойиҳаси хорижий бозорларга чиқди, хориж фондлари, Осиё тараққиёти банки, Гонконг венчур фонди инвестицияларини жалб эта олди.\nМазкур тажрибани ҳисобга олган ҳолда, АҚШнинг Қозоғистондаги элчихонаси билан ҳамкорликда “TECH CENTRAL ASIA” дастурини амалга оширишга қарор қилдик. У Қозоғистоннинг тўртта шаҳри ҳамда Қирғизистон, Ўзбекистон ва Тожикистоннинг пойтахтларини қамраб олади. Ушбу лойиҳа Бишкекда муваффақиятли амалга оширилмоқда. Энди Ўзбекистон Республикаси Инновацион ривожланиш вазирлиги билан ҳамкорликда уни Тошкентда ишга туширмоқчимиз. Ўйлайманки, ушбу дастур яхши қўшничилик муносабатларимизни ривожлантиришга, минтақамиз учун янги мавзу бўлган инновациялар соҳасидаги ҳамкорлигимизни чуқурлаштиришга ижобий таъсир кўрсатади.\nБу ҳамкорлик ҳаммамиз учун фойдали бўлади. Яъни лойиҳаларнинг миқёси кенгаяди. Компаниялар деганда, стартап-лойиҳалар назарда тутилади. Бунда янги технологик бизнес ғоя муаллифи ўз жамоасини тузади, икки ой мобайнида ҳамфикрлари билан ишлайди, тажрибали экспертлар раҳбарлигида айни ғоянинг бизнес андазасини ишлаб чиқади, бозорни ўрганади ва салоҳиятли сармоядорларга тақдимотини ўтказади. “TECH CENTRAL ASIA” дастурининг асосий мазмуни ана шундан иборат.\nЛойиҳалар барча йўналишларда қабул қилинади. Бироқ, бизнингча, қишлоқ хўжалиги саноати ва қурилиш энг истиқболли соҳалардир. Чунки ушбу соҳалар бугунги кунда жадал ривожланмоқда. Шунингдек, қишлоқ хўжалиги янги ахборот технологияларини татбиқ этиш учун жуда яхши соҳалардандир. Бу меҳнат унумдорлигини сезиларли даражада ошириши мумкин.\nТанлов доирасида ишлаб чиқилган энг яхши технологик ишланмаларнинг муаллифлари Назарбоев университетида ўтказиладиган Demo Day дастурининг якуний тадбирида қатнашиш учун Остона шаҳрига таклиф этилади. У ерда улар ўз ғояларини амалга ошириш учун маблағ жалб этиш ҳамда Назарбоев университетининг ABC Quick Start жадаллаштрилган дастури учун аризалар бериш имконига эга бўлади. Дастурда қатнашиш учун аризалар techcentral.asia сайтида 3 июлга қадар қабул қилинади. 6-7 июль кунлари лойиҳалар саралаб олинади.\nCleanBox — ўзбекистонлик ғолиб\nСтартап лойиҳалари анча ривожланган Исроил давлатида ҳар йили турли танловлар ўтказиб турилади. Ўтган 2018 йилнинг октябрь ойида ана шундай танловларнинг бирида Ўзбекистон вакили ҳам илк марта иштирок этиб, ғолиблар сафидан ўрин олди. Ёш профессор Амир Обидов ўзининг Clean Box стартапи билан кўпчиликнинг эътирофига сазовор бўлди. Обидов қарийб 10 йил давомида Кореяда истиқомат қилган ва Nanjing Tech University, Gumi Electronics and Information Technology Research Institute’да таҳсил олган, тадқиқотлар олиб борган.\nClean Box нано-стерилизатор бўлиб, унинг иши нанотузилмалардан тайёрланган фильтрга асосланади. Clean Box ёрдамида кичик предметлар, масалан, болалар ўйинчоқларини стериллаш мумкин. У нафақат шифокорлар ва ёш оналар, гўзаллик салонлари ва умумий овқатланиш жойлари ходимлари учун, балки ўз саломатлиги ҳақида қайғурадиган ва гигиенага қатъий амал қиладиганлар учун ҳам фойдалидир.\nLOTUS Engineering наноструктуралари ўзига хос хусусиятга эга бўлган нано-кристаллар ва нано-толалардир. Атроф-муҳитни зарарсизлантириш унинг ана шундай хусусиятларидан бири саналади.\nLOTUS Engineering фильтрлари ультрабинафша нурлар таъсирида фаоллашиб, хавфли бактериялар ва микроорганизмларнинг мембрана ҳужайраларини кучсизлантиради. Clean Box барча турдаги вируслар, патоген микроорганизмлар, замбуруғлар ва спораларга ана шу тарзда қарши курашган ҳолда, сут эмизувчилар учун хавфсизлигича қолади. Жанубий Кореянинг Атроф муҳит тадқиқоти институтида ўтказилган тест синовларига кўра, Clean Box микробларни 99,9999 фоиз йўқ қилади.\nҲозирги кунда Обидовнинг Тошкентда ўз лабораторияси бор. У ерда LOTUS Engineering жамоаси жорий лойиҳалар ва янги ғоялар устида ишламоқда. Яқин орада LOTUS Engineering Чирчиқдаги лабораторияда иш бошлашни, ходимлар сонини кенгайтиришни ва ажойиб лойиҳаларини тижоратлашни режалаштирмоқда.\nАкмал Салихов, Интерфаол VR, AR, 360 контентини ташкил этиш бўйича VRonica студияси асосчиси. Стартап уч йил давомида мамлакатнинг Carsleberg Uzbekistan, UzBAT, Murad Buildings, Ucell сингари йирик брендлари билан ҳамкорлик қилган.\n‒ Сўнгги йилларда мен стартапларни қўллаб-қувватлаш бўйича«Стартап-ташаббуслар», Startup Mix, Technovation сингари лойиҳаларда кўп қатнашгандим. Бизда ҳам стартаплар билан боғлиқ ана шундай тадбирлар пайдо бўлаётгани қувонарли ҳол, бироқ билишимча, мамлакатимизда стартапларни қўллаб-қуватлаш ва ривожлантириш бўйича тўлақонли дастур ҳанузгача йўқ.\nМен ўзим акселерация дастурида ҳали бевосита иштирок этганимча йўқ, лекин TechCarden.kz ходимларининг айтишига қараганда, уларда бу жараён экспертлар иштирокидаги вебинарлар шаклида ўтказилади. Семинарлар ҳар куни бўлиб ўтади ва эксперт/трекер ҳар ҳафта стартапга кейинги ҳафта учун фидбек ва топшириқлар бериб боради. Стартап 3 ойдан сўнг намойиш этиладиган кунга тайёр бўлади. Унда стартап асосчилари салоҳиятли сармоядорлар учун ўз кичик тақдимотларини кўрсатади.\nКомпания масъулияти чекланган ширкат (ТОО) ташкил этганидан ва опцион шартномасини тузганидан сўнг молиявий ёрдам олади. Хорижий стартаплар ҳам Қозоғистонда масъулияти чекланган ширкат (ТОО) очиши керак.\nАриза билан мурожаат қилиш осон ва қулай. Масалан, Techgarden’га тақдимотни юборишнинг ўзи кифоя қилади. Бунинг учун сайтда тайёр шаблон бор.\nАниқ суммадаги маблағ. Стартап қарийб 20 000 АҚШ долларига яқин маблағ олади. Бунда ҳеч қандай чеклов йўқ. Стартаплар учун молия масаласида ҳам ҳамма нарса тушунарли.\nЎзбекистонда эса, афсуски, булар ҳозирча қисқа муддатли тадбирлар кўринишида давом этмоқда, молиявий ёрдам кўрсатиш ҳақида гапирмаса ҳам бўлади. Бироқ яхши бир хабар ҳам бор: Tech Garden’да МДҲдаги барча стартаплар учун эшиклар очиқ.\nРесурслар, коворкинг, боғланиш учун алоқалар ва ҳк.дан тўла фойдаланиш имкониятининг тақдим этилиши ҳам жуда муҳим жараён.\nСтартапларнинг бир жойда бўлишини таъминлаш. Олма-Отада IT-квартал жойлашгани бежиз эмас. Бир жойда фаолияти жиҳатдан бир-бирига ўхшаш стартаплар қанча кўп жойлашган бўлса, тадбирлар (семинарлар, маҳорат дарслари) ўтказиш, технологик лабораториялар ташкил этиш ҳам шунча осон бўлади.\nБунинг учун жуда кўп маблағ сарфлаш, бинолар қуриш ва бир неча йил вақт керак бўлади. Ҳозир ҳам кичикроқ офис бинолари имтиёзли тарифлар бўйича стартапларга ижарага берилса, мақсадга мувофиқ бўлар эди.\nМасалан, Mirzo Ulugbek Innovation Center бутун бинони ижарага олиб, (биламизки, катта ҳажмли нарсанинг, албатта, чегирмаси бўлади) уни IT-компанияларга қулай нархларга бериш мумкин. Бепул бериш керак эмас − бозор нархидан арзон нархда ва ҳеч бўлмаганда 5 м2 худудни олиш имконияти билан бирга берилса бўлди.\nИкки кишилик стартап учун 20−30 м2лик жой шарт эмас. Бизда эса 10 м2дан кичикроқ офисни топиш жуда қийин. Ишонинг, мен бундай жойни жуда кўп қидирганман. Сиз коворкинг каби жойлар ҳам бор-ку, дейишингиз мумкин. Афсуски, коворкинг у ерда кунига олти соатдан кўпроқ ишласангиз ва доимий иш жойларига эга бўлишни хоҳласангиз, офисдан кўра қимматга тушади.\nСтартап-тадбирларни маблағ ёки имтиёз билан қўллаб-қувватлаш. Бизда ҳақиқатан ҳам ажойиб тадбирлар ўтказилади, бироқ стартаплар учун фақатгина ўз лойиҳасини таништириш имконияти эмас, маблағ ҳам керак. Ўйлайманки, аксарият муваффақиятли лойиҳалар айнан шу боис ҳам тадбирларда иштирок этмайди. Дастлабки сотувларни амалга оширишни бошлаган стартаплар асосчиларининг тадбирларда қатнашишга вақти йўқ – улар пул топиши, буюртмалар олиши керак.\nДавлатнинг вақтинчалик кўмаги билан стартап-акселераторларни ташкил этиш ва кенг жамоатчиликни улардан хабардор қилиш. Бизнесни бошланиш жараёнида қўллаб-қувватлаш ва стартап-акселераторларнинг экотизимини шакллантириш керак.\nЎйлайманки, мамлакатимиз стартап-акселераторларга ёрдам бериши, уларни тузиш учун имтиёзли кредитлар, биноларни ижарага олиш учун имтиёзли тарифлар тақдим этиши керак. Энг муҳими – саралаш шартларининг шаффоф бўлиши. 20-40 млн. сўмлик ($2350-$4700) инвестициялар – бошловчилар учун етарли. Маблағ у қадар катта бўлиши ҳам керак эмас. Бу бир томондан, стартаплар сонини камайтиради, бошқа томондан эса, турли хил ҳийлалар учун у қадар ҳам жозибали бўлмайди.\n Фидбек (инглизча feedback) – бирор нарса ҳақида фикр билдириш.


Абдулла Қодирий отилган тун. Адибнинг сўнгги илтижоси нима эди? » Ўзбекистон янгиликлари – Zamin.uz\nАбдулла Қодирий отилган тун. Адибнинг сўнгги илтижоси нима эди?\n05 октябрь 2019, 14:03\nБундан 81 йил олдин, 1938 йилнинг 4 октябрь туни ўзбек романчилиги мактаби асосчиси Абдулла Қодирий қатл этилди. Уни қандай қатл қилишган эди? Унинг сўнгги илтижоси нима эди? Ziyouz портали асосчиси Давронбек Тожиалиев Facebook’даги саҳифасида шу ҳақда пост қолдирди.\nУнда айтилишича, бу ҳақда адабиётшунос олим Умарали Норматов шундай ёзган:\n"1938 йил 4 октябрь тунидаги воқеага шоҳид бўлган Миролим Миркомилов хотира-ҳикоясини сиз, азиз ўқувчиларга ҳавола қилишни лозим кўрдим.\nМиролим Миркомилов, одатдагидек, ёз ойларини оиласи билан Бўзсув бўйидаги боғида, қиш кунларини эса шаҳар ҳовлисида ўтказарди. 1938 йилнинг эрта кузида оила аъзолари шаҳар ҳовлисига кўчиб ўтган, ҳали мева-чевалар охиригача йиғиб олинмаганлиги учун боғ ҳовлида танҳо ўзи қолган эди. Тунлар аёз. Бунинг устига бир ҳафтадирки, боғ ортидаги жарликда содир бўлаётган тунги нотинчликлар унга уйқу бермайди. Ярим тундан бошлаб, дам-бадам янграган ўқ овозлари, ўлимга маҳкум этилган шўрликларнинг оҳ-фиғонлари, ингроқлари, гоҳо калимаи шаҳодат садолари қулоғига чалинади, боғбонни безовта қилади. Энг сўнгги тун даҳшати ҳаммасидан ошиб тушади.\nБора-бора боғ деворига яқинлашиб, ўн беш – йигирма одим нарида қоронғи тунда содир бўлаётган қотиллик жазаваси поёнида кутилмаган ҳодиса рўй беради. Бирин-кетин қисқа танаффуслар оша янграган ўқ овозлари, инграшлардан сўнг, девор ортидан боғбон қулоғига таниш овоз эшитилади: “Татармисан? Мусулмонмисан?” Боғбон бирдан ҳушёр тортади. “Бу ўзимизнинг Қодирий-ку!” дея, ичдан овозсиз ҳайқиради. (Эҳтимол, Қодирий командирнинг рус тилидаги татарчага хос оҳангдаги буйруқларидан унинг татар миллатига мансублигини сезиб, шундай савол бергандир?) Шу заҳоти, боғбон орани тўсиб турган пахса деворга яқинлашиб, девор тирқишидан мўралайди.\nТунги ғира-ширада, бир-бирига рўпара турган командир билан маҳбусга кўзи тушади. Бояги саволга жавоб бўлмайди. “Сукут аломати ризо” нақлига амал қилиб маҳбус сўзида давом этади: “Командир ўғлон! Фляганг борми?” Яна жимлик. Маҳбус энди ундан илтижо қилади: “Худо ҳақи, умрим сўнггида, сендан биргина илтимосим – флягангни бериб тур. Таҳорат олиб, икки ракат намоз ўқий. Бор-йўғи беш минут муддат бер…”\nСўнгги илтижо ҳар қандай тош юракни ҳам эритиб юборадиган оҳангда айтилганидан боғбон ўзини қўярга жой тополмай қолади. Қолаверса, маҳбуснинг татарча лафзи, айтган сўзлари командирнинг тош юрагини юмшатди, шекилли, маҳбус ўтинчини индамайгина бажо келтиради. Асрга тенг ўша фиғону изтиробларга тўла дақиқалар қандай ўтганини боғбон умрининг охирига қадар эслаб, эзилиб юради. Сўнг яна ўша таниш, аммо бу гал мардона овоз эшитилади:\n“Отангга раҳмат, командир ўғлон! Мен тайёрман! Буйруғингни беравер!” У ёғи нима бўлганини боғбон билмайди. Бирдан янграган ўқ овози қулоғини кар қилади, ўша сўнгги ўқ ўзига теккандай, эсидан оғиб, девор ёнига қулаб тушади. Бир пайт ўзига келиб, кўз очиб қараса, тонг ёришиб қолибди. Ҳам тонгги аёздан, ҳам бояги кўргиликлар изтиробидан вужуди титраб, аранг ўрнидан туради. Таҳорат олиб, бомдод намози поёнида Қуръон тиловат қилиб, одатдагидек, бу кеча шаҳид кетганлар ҳақига бахшида этади.\nМасъуд ака буларни ўша мудҳиш воқеа шоҳиди саксон ёшни қоралаб турган Миролим Миркомиловнинг оғзидан ўтган асрнинг олтмишинчи йиллари охирида эшитган, камина эса, Масъуд акадан эшитганларимни орадан йигирма уч йил ўтиб, айни шу ҳодиса содир бўлган 4 октябрь куни изтироблар оловида ёниб қоғозга туширдим. Ҳодиса тафсилотлари оғиздан-оғизга ўтиш асносида, муайян таҳрир – ўзгаришларга учраши, табиий. Масъуд аканинг оламдан ўтганига ҳам ўн беш йилдан ошаяпти. Каминани ҳам боғлаб қўйгани йўқ.\nКўзимнинг тиригида қадрдоним – Масъуд аканинг армон тўла арзи-ҳолини қоғозга тушириб, Қодирий мухлислари ҳукмига ҳавола қилишни бурчим, деб билдим. Мабодо, Масъуд ака Миролим Миркомиловдан эшитган ўша машъум кеча ҳақидаги хотираларини вақтида ёзиб қолдирган бўлса-ю, у топилиб, эълон этилса, менинг ёзганларим, эҳтимол, ўз кучини йўқотар. Менинг битикларимда муайян сакталикларга йўл қўйилган бўлса, олдиндан узримни ҳам айтиб қўйишни лозим кўрдим.\nБу беқиёс жасур сиймонинг орадан ўн икки йил ўтиб, рақиблари қаршисида: “Мен – тайёрман. Буйруғингни беравер!” дея кўксини ўққа тутиб бериши, кишида заррача шубҳа туғдирмайди, аксинча, адиб табиатига хос айни ҳақиқатни яна бир карра тасдиқлайди.".\nТеглар: Абдулла Қодирий отилган тун илтижоси\nЯнгиликлар » Жамият » Абдулла Қодирий отилган тун. Адибнинг сўнгги илтижоси нима эди?\n07:34 Ўзбекистонлик адиб ва олимлар Шавкат Мирзиёевга мактуб йўллади


Қозоғистонда сиёсий қатағон қурбонларини реабилитация қилиш бўйича ишлар якунлари яқинда маълум қилинади\n12 Май 17:29\nNUR-SULTAN. Кazinform - Қозоғистон Бош вазири ўринбосари Ерали Тоғжанов сиёсий қатағон қурбонларини тўлиқ реабилитация қилиш бўйича комиссия натижалари 31 майгача эълон қилинишини маълум қилди, деб хабар беради Kazinform мухбири.\n«Сиёсий қатағон қурбонларини тўлиқ реабилитация қилиш бўйича Республика комиссиясининг бир неча йиғилишлари бўлиб ўтди. Бу борада маълум хулосалар чиқарилган, дарсликлар нашр этилган. Хабарингиз бор, яқинда Давлат котиби раислигида йиғилиш бўлиб ўтди. Иш натижалари 31 майгача эълон қилинади», - деди у.\nШунингдек, 9 май байрамининг номи ва мазмунини ўзгартириш бўйича ҳам таклиф билан чиқди.\n«9 майни Ғалаба куни эмас, мотам куни сифатида нишонлаш масаласи анчадан бери кўтарилиб келинмоқда. Бу масала бўйича ҳар кимнинг ўз фикри бор. Дарҳақиқат, бу Ғалаба куни ҳам, Хотира куни ҳам. Менимча, уларни алоҳида кўриб чиқишнинг ҳожати йўқ. Бундай масала кун тартибида эмас. Ғалаба кунида заминимизни ҳимоя қилган аждодларимизни ёдга олишимиз бежиз эмас, деб ўйлайман. Бу менинг шахсий позициям», - деди Бош вазир ўринбосари.


Тухумнинг янги фойдали хусусияти маълум қилинди\n14:37 / 07.06.2017\nОлимларнинг баҳолашича, тухумни истеъмол қилганда организм ривожланиши 1,47 баробарга яхшиланади.\nМуаллифлар бундай хулосаларга махсус тадқиқотни ўтказиб келишди. Унда олти-тўққиз ойлик ёшда бўлган эквадорлик болалар қатнашди, улар олти ой давомида кунига биттадан тухум ейишган. Шунингдек, уларнинг рационида ширинлаштирилган ичимликларни истеъмол қилиш ҳам пасайди. Мутахассислар олинган маълумотларни бошқа назорат гуруҳи билан таққослашди, у ердагилар тухумни камроқ, ширин ичимликларни эса кўпроқ истеъмол қилишган.\nМутахассисларнинг таъкидлашича, тухум унча қиммат бўлмаган ва ўсаётган организмга жуда фойдали бўлган озиқ моддалари манбаи саналади.


Париж-2024: Тарихдаги энг чиройли ёзги Олимпиада\n30 Сентябрь 2017 11:49 0 108\nҚайтиш эса жуда эсда қоларли бўлиши керак. Биринчидан, Олимпиада Парижга роппа-роса 100 йилдан кейин қайтмоқда (чиройли сана — Лос-Анжелесга 2028 йилгача кутиб туриш илтимос қилинишига бош сабаб бўлган). Иккинчидан, Париж учун Ўйинлар нафақат спорт, балки урбанистик лойиҳа ҳамдир — саноат қай томон ҳаракат қилаётганини аниқлаштирмоқчи бўлганлар учун уни ўрганиш жуда муҳим.\nТежамкорлик: янги стадионлар қуришга ҳожат йўқ\nЁзги Олимпиада доимо потенциал номзодларни ўз кўлами билан чўчитиб келган: дастурда мудом янги спорт турлари пайдо бўлади, уларнинг кўпчилиги учун алоҳида стадионлар қуриш керак, энг асосийси — янги қурилганларидан кейинчалик фойдаланиш катта муаммолар келтириб чиқаради. Энг яқин олимпиада Рио-де-Жанейро мисоли кўрсатмоқдаки, инфратузилмага миллиардлаб инвестициялар бефойда сарф-харажатга айланмоқда: янги спорт турлари учун барпо этилган ареналар нафақат фойда келтирмаяпти, балки аста-секин вайрон бўлиб, мамлакат нуфузига салбий таъсир кўрсатмоқда. Париж дарҳол бундай таваккал қилмаслигини таъкидлади: объектларнинг фақат 5 фоизи нолдан барпо этилади, улар ҳам кўп функцияли ареналар бўлади ва улардан дам-бадам турнирлар учун эмас эмас, йил бўйи фойдаланилади.\nПарижда жами 36 спорт объекти барпо этилади, улардан 26 таси аллақачон мавжуд (баъзилари реконструкция қилинади), 8 таси — вақтинча, 2 таси Олимпиада олдидан қурилади.\nСен-Денидаги «Стад де Франс» яқинида улкан сув спорти саройи қурилади, у ерда сузиш, сувга сакраш ва синхрон сузиш мусобақалари ўтказилади. Олимпиада вақтида сарой 15 минг кишини сиғдира олади, сўнгра у ихчамроқ спорт марказига айлантирилади — ҳам профессионаллар учун (стандарт чемпионатлар учун 2500 мухлис ўриндиғи етарди), ҳам жисмоний фаоллик етишмаётган маҳаллий аҳоли учун.\nИккинчи тўлақонли қурилиш — бу Берси-2. Берсидаги 80-йилларда қурилган ва 2015 йилда реконструкция қилинган асосий спорт-концерт майдончаси Олимпиадада баскетбол ўйинлари ва дзюдони қабул қилади. Иккинчи Берси мажмуаси кичикроқ бўлади (15 минг эмас, 8 минг кишилик) ва у ерда рейтинги пастроқ баскетбол ўйинлари ва кураш мусобақалари бўлиб ўтади.\nБироқ Париж мавжуд инфратузилмалардан максимал фаол фойдаланади. Янгиланган «Стад де Франс» — 1998 йилги футбол бўйича жаҳон чемпионатининг бош стадиони очилиш ва ёпилиш маросимини, шунингдек, енгил атлетика бўйича барча мусобақаларни қабул қилади.\n«Ролан Гаррос» мажмуаси теннис ва бокс уйига айланади ва шу мақсадда хусусий инвесторлардан 700 миллион евро қабул қилади.\nОлимпиада ташкилотчилари Евро-2016 стадионларидан ҳам фойдаланишади: футбол турнири ўйинлари Тулуза, Марсель, Бордо, Лилль, Лион, Сент-Этьен ва Ниццада бўлиб ўтади. Жанубдаги Марселда эса елканли спорт мусобақалари ҳам бўлиб ўтади, чунки ягона Сена дарёсига эга Парижда уни ташкиллаштириб бўлмайди.\nПарижнинг тарихий жойларидаги муваққат ареналар\nПариж Ўйинларининг асосий хусусияти олимпиадан кейинги салоҳияти ҳисобга олиниб, муваққат ареналардан барча спорт турларида фойдаланишдир. Бу ташқи эффектда ўз таъсирини кўрсатмаслиги учун чиройли шаҳар концепцияси ўйлаб топган: барча вақтинчалик ареналар шаҳарнинг тарихий қисмларида жойлаштирилади ва сайёҳлар ҳам, телетомошабинлар ҳам зерикиб қолишмайди.\nМасалан, соҳил волейболи бўйича ўйинлар Эйфель минораси этагидаги Марс майдонида бўлиб ўтади.\nВилосипед йўналишларининг марраси Елисей майдонларида тугайди, триатлон ва очиқ сувда сузишда эса Сенадан фойдаланишади. Камондан ўқ узиш машқлари Ногиронлар Уйи олдида бўлиб ўтади, унинг ҳудудида Наполеон Бонапартнинг қабри жойлашган. Сенанинг нариги қирғоғида — Александр III кўпригидан ўтиб, Катта саройга йўл олинса, у ердаги Гран-Паледа қиличбозлик ва таэквондо мусобақалари ташкиллаштирилади.\nОт спорти эса чинакам қиролликка хос маҳобат билан ўтади, чунки барча стартлар Версалда камида 20 минг мухлис кўз ўнгида ташкиллаштирилади.\nЛе Буржедаги шу номдаги авиасалонда жойлашган йирик кўргазма марказида ўқ отиш, бадминтон ва воллейбол бўйича мусобақалар бўлиб ўтади.\nОлимпия қишлоғи — бўлажак турар-жой мажмуаси\nПариж ҳукумати Олимпиадага тайёргарлик 7 миллиард евродан камроққа тушишини ваъда бермоқда. Ҳозирча режалаштирилган бюджет 6,6 миллиардлик кўрсаткичда: харажатларнинг қоқ ярми — ташкилий қўмитага, яна 3,3 миллиарди — инфратузилмага киритилувчи инвестициялар.\nИккинчи пунктнинг катта қисмини Сен-Денидаги Олимпия қишлоқчаси харажатлари эгаллайди. Бу лойиҳа Катта Парижни янгилаш лойиҳасига муштарак бўлиб, Олимпиада-2024дан сўнг спортчилар учун мўлжалланган барча турар-жойлар 3500 квартирадан иборат тўлақонли турар-жой мажмуасига айлантирилади.\nҚурилиш давлат-хусусий шериклик модели асосида олиб борилади. Хусусий қурувчилар харажатларнинг катта қисми (70 фоизи)ни ўз зиммаларига олишади ва эвазига Олимпиададан кейин у ерда квартираларни сотиш ҳуқуқини қўлга киритишади. Бу ҳудудни ривожлантириш ва харажатларни қисқартириш юзасидан ҳукумат учун жуда қулай: бюджетдан фақат 160–180 миллион евро турли инфратузилма эҳтиёжлари учунгина сарфланади.\nТашкилотчиларнинг ҳисоб-китобига кўра, Олимпия қишлоқчасининг Сен-Денида жойлашиши кўплаб логистик муаммолардан халос бўлишга йўл очади: спортчиларнинг 84 фоизи ўз мусобақаси ўтаётган жойга 25 дақиқадан камроқ вақт ичида етиб олди.\nҚизиғи шундаки, давлат-хусусий шерикчилик Олимпиада-2024 сайловолди кампанияси даврида французлар томонидан синовдан ўтказилган. Кампаниянинг умумий бюджети 60 миллион евро бўлди, бу сумманинг тенг ярмини хусусий инвесторлар ажратишди.\nОқилона молиявий режалаштириш туфайли Франция ортиқча босимдан халос бўлади: давлат ва муниципал бюджетлардан фақат 1,5 миллиард евро ажратилади (яна шунча суммани Халқаро Олимпия Қўмитаси (ХОҚ) беради, ҳомийлар 1,1 миллиард евро, турли фондлар ҳам 1,5 миллиард евро ажратишади).\nБиринчидан, шуни тушуниш муҳимки, бу харажатларнинг ҳаммаси спорт ва ХОҚ олдидаги мажбуриятлардир — барча кенг миёқсли инфратузилмавий лойиҳалар Олимпиада-2024 доирасидан ташқарига чиқарилган. Транспорт ислоҳоти ва шаҳарнинг турли ҳудудларини реконструкция қилишни Олимпиада ўйинлари ўтказилишидан қатъи назар, барибир амалга ошириш кўзда тутилаётган эди ва бошқа йўналиш орқали молиялаштирилади.\nИккинчидан, бюджет ҳали хомчўт қилинган. Ёзги Олимпиада ўйинларининг сўнгги икки мезбонлари — Лондон ва Рио-де-Жанейро аввалдан белгиланган лимит чегарасидан чиқишган, шу сабабли қурилиш ишларининг қимматлашувини инкор этиб бўлмайди.\nЛимож университети қошидаги спорт ҳуқуқи ва иқтисодиёти марказининг ҳисоб-китобларига кўа, ОЎ-2024 ни ўтказишдан иқтисодий самарадорлик 10,7 миллиард еврога етиши мумкин, уларнинг 3 миллиарддан зиёди Олимпиада баҳона кўпайган сайёҳлар оқими ортидан келади.\nОлимпиада ташкилий қўмитаси аллақачон чипталар савдоси 1 миллиард евродан ортиқ маблағ келтиришини ҳисоблаб ўтирибди. Минбарларнинг ўртача 85 фоизга тўлиши, чипталарнинг ўртача нархи 117 евро бўлишини ҳам.\nОлимпия мерчандайзингидан даромад яна 125 миллион евро бўлиши кутилмоқда. Энг манфаатли позициялар: текстиль — 48,6 миллион евро, эсдалик совғалари ва аксессуарлар — 17,4 миллион, ўйинчоқлар — 9,57 миллион; турли электрон ўйинлар — 8,8 миллион.\nШаҳарда ўзгариш: велоспед йўлкалари ва Сенада сузувчилар кўпаймоқда\nАввал бошдан Олимпиада-2024 учун Париж, Будепешт, Ҳамбург ва Бостон даъвогарлик қилаётган эди. Бироқ уч даъвогарда ҳам жамоатчилик фикри билан боғлик жиддий муаммолар келиб чиққан: Будапештда ўйинларга қарши петиция уюштирилиб, уни 250 минг киши имзолаган, Ҳамбургдагилар лойиҳадан референдум воситасида воз кечишган, америкаликлар эса шоша-пиша Бостонни Лос-Анжелесга алмаштиришди (бу ерда ҳам аҳоли норозилиги катта роль ўйнади). Парижда бундай муаммолар бўлмаган, ҳозир ҳам йўқ: сентябрда ўтказилган ижтимоий сўров французларнинг 83 фоизи Олимпиада ўтказилишини «мамлакат учун яхши янгилик» сифатида қарши олишган.\nОлимпиадагача Париж анча спортлашган шаҳарга айланади. 2020 йилга келиб велойўлаклар улуши икки мартага ошади — 1400 километр, бу Парижни Европанинг велоспиедчилар пойтахтига айлантиради.\nВелойўналишларни ривожлантириш учун инвестициялар 150 миллион еврога баҳоланмоқда. Бу шаҳар муҳитини яхшилаш борасидаги дастурнинг энг асосий пунктларидан биридир: Париж ҳукумати 2020 йилга бориб шаҳарликлар жамоат транспортидан 20 фоизга кўпроқ, велосипед ва самокатлардан 10 фоизга кўпрок фойдаланишидан умидвор.\nПариж мэрлигининг яна бир муҳим режаси — оммавий спортни янада ривожлантиришдан иборат. Унга кўра, спорт майдончалари ва гимнастика мажмуаларини қуриш, энг асосийси — Сенада чўмилиш ҳавзаларини кўпайтиришни тақозо этади. Дарёни тозалаб, уни сузиш учун яроқли қилиш режаси илк бор Парижнинг собиқ мэри ва Франциянинг собиқ президенти Жак Ширак томонидан таклиф қилинган эди. Режа амалга оширилмаган бўлса-да, ҳалигача мутасаддиларга тинчлик бермай келмоқда: Парижнинг амалдаги мэри Анн Идальго хоним Олимпиадагача Сенада исталган одам бемалол чўмила олишини ваъда қилган.\nСенада эркин чўмилиш 1923 йилда, дарёнинг кескин ифлосланиши ва инсон саломатлигига зарари туфайли тақиқлаб қўйилган. Муаммони ҳал этиш учун тўрт босқичли тозалаш тизимини ишга солиш керак, уларнинг энг асосийси ультрабинафша фильтрлар бўлади. Вазият яхши томонга ўзгараётганини экологлар ҳозирданоқ қайд этишмоқда: агар 70-йилларда Сенада балиқнинг бор-йўғи икки тури яшаган бўлса, ҳозир уларнинг тури 35 дан ошган.\n«Спорт Париж трансформация учун ажойиб баҳона бўлиши мумкин, — дейди Идальго хоним. — Биз инсонларда қизиқиш уйғотиш, имкон қадар кўпроқ ҳамшаҳарларимизни фаол турмуш тарзи билан яшашга ўргатишимиз керак. Бу мамлакатимизга янги соғлом авлодни тақдим этади».\nКалит сўзлар: энг, чиройли, Тарихдаги, Париж, Олимпиада, ёзги


Қозоғистонда бемалол гапирасиз\nЎзбекистон ташқарисида оғир бўлса-да, иш бор, бунинг устига бемалол фикр билдириш мумкин, дейди тингловчимиз.\n“Эркин микрофон”га 14 октябр куни мурожаат қилганлар орасида ўзбекистонлик меҳнат муҳожирлари кўпчиликни ташкил қилди.\n“Қозоғистонда Ўзбекистонга қараганда эркинлик кўпроқ”\nОдам ташқарилар экан, етиб боргани мамлакатдаги сиёсий-ижтимоий шароитни Ўзбекистондаги шароитга беихтиёр қиёслайди.\nЭшиттиришимизга скайп орқали мурожаат қилган тингловчиларимиздан бири меҳнат муҳожири. Шу кунда Қозоғистонда.\nСинчков тингловчимиз Қозоғистондаги вазиятни ўзича таҳлил қилганини, ўз кузатишларини Эркин микрофон билан ўртоқлашиш нияти борлигини айтди.\nУнинг айтишича, Қозоғистонда Ўзбекистонга қараганда эркинлик кўпроқ.\n- Ўзбекистондан кўра анча яхшида энди яшаш.\nОзодлик: Сиз қаердан телефон қилаяпсиз? Қозоғистонданми?\nОзодлик: Нимада акс этади яхши яшаш?\n- Эркинлик кўпроқ Ўзбекистонга қараганда.\nОзодлик: Масалан Қозоғистонда нимани эркин қила оласиз шуни Ўзбекистонда қила олмайсиз?\n- Қозоғистонда бемалол гапирасиз.\nОзодлик: Ўзбекистонда мумкинмасми бемалол гапириш?\n- Йўқ, мумкин эмас. Қамаласизку. Ҳа, қамаласиз. 100 фоиз бу.\nОзодлик: Гапиргани учун қамалганини эшитганмисиз?\n- Ҳа, нечтаси қамаляпти. Хайрулла Ҳамидов нима учун қамалди?\nОзодлик: Нима учун қамалди?\n- Менинг ўйлашимча, эркинлик, ўзининг хоҳиш гапига қамалдида шу йигит ҳам.\nОзодлик: Агар Хайрулла Ҳамидов Қозоғистонда бўлганда қамалмаган бўларди.\n- 100 фоиз эмас 80 фоиз қамалмас эди.\nОзодлик: Қозоғистонда нима қиласиз?\n- Оддий ишчиман, дейди Қозоғистондаги суҳбатдошимиз.\n“Кореядаман, ёрдам беринглар”\n“Мен Кореяда ишлайман. Келганимга 1 йил бўлди. Ўз ҳақ-ҳуқуқларимдан фойдаланаман, деб муҳожирларга ёрдам бериш марказлари билан гаплашдим лекин улар фақатгина «биз таржима килиб бера оламиз» дейишмоқда.\nБир йилдан буён битта корхонада ишладим. Бир йил мобайнида баданим қора-оқ доғлар – аллергия - пайдо бўлди.\nКорхонадаги шароит тўғри келмаганлиги сабабли бошқа ишга ўтмоқчи бўлдим, лекин рухсат берилмаяпти.\nСизлардан илтимос, алоқага чиқинглар”.\n“Эркин микрофон” почтасига келиб тушган бу хатни ўқигач, Жанубий Кореяга скайп орқали чиқдик.\nХат муаллифи мана буларни айтиб берди.\n- 2010 йил 5 октябр куни Чинжу деган шаҳарга авто-мотолар шинасини ишлаб чиқарадиган заводга келдим. Шароитлар билан таништиришди. Шартномага қўл қўйдик. Шартнома карисча ва ўзбекча бўлган. Олтита бола келган бўлсак, 3 йил ëзилибди деб ўйладик. Учебний центрда бизга “ҳар қандай жойга борганда камида бир йил ишлаб бериш шарт” деб айтишган эди. Ўзбекчасини ўқисак, биринчи бўлиб биринчи бандида “Биринчи марта ишга кириш ҳолатда иш бошлаган кундан шартнома вақти бўйича бир йил” деб ëзиб қўйган. Ҳозир қўлимда турибди ўша шартнома. Шуни ўқиб бир йил экан деб тушундик биз. Ишни бошладик. Иш жараëнида переводчик олиб келди бошлиғимиз. Шароитлар ҳақида сўради. “Шароитлар яхшию овқатини ея олмаяпмиз” дедик. Биз мусулмон бўлганимиз учун чўчқа емаймизку. Ўшани айтсак “Йўқ, ўшани мажбур ейишсин. Бошқа шароит қилиб бермайман” деди. Ўзи Кореяда овқат пули ëки овқат берилади. Шуларни қилиб бермади. Бир йил нима бўлса ҳам ҳурмат қилиб ишладик. Бир йил бўлгандан кейин ишни алмаштираман деган мақсадда, уч марта ҳуқуқим бор иш алмаштиришга. Ҳамма Кореяга келиб ишлайдиганлар билади. Ўшани ўйлаб бир йил сабр қилиб ишладик. Ҳар хил шароитларда овқат қилиб ишладик. Мана бир йил бўлганда мен кириб бошлиққа “Бир йил бўлди. Яна беш кун қўшимча ишлаб бераман. Бошқа жойга кетмоқчиман. Сабаби қийналаяпман. Ҳиди бор” деб айтсам, “Йўқ, уч йил ишлайсан” деб туриб олди. Ишхонага кирамиз, бир йил ҳидидан бош оғриб қолса, ишлай олмаслигингиз мумкин. Карис буюртмачи талаб қилган штукни чиқариб бера олмасангиз, мендан уже қўшимча иш соатимни олиб ташлашди, ночной сменамни олиб ташлашди. Пулим озайди деганида бу. Мажбур энди ишлагани келганмиз. Бош оғриса ҳам ишладигу, лекин иложи бўлмаяптида. Бош оғриганда айрим жойларини брак қилиб қўясиз. Шунақа ҳолатлар бўлди. Бир йил бўлдию жавоб бермаяпти. Ҳамма жойда алоқа қилиб чиқаяпман. “Биз аралаша олмаймиз” деяпти. Карис хоҳлаган ҳуқуқидан фойдаланаяпти, лекин мен уч марта бошқа ишга алмаштириш ҳуқуқидан фойдалана олмаяпманда. Ҳозир ўйлаб шунақа асабим бузилаяпти. Қийналиб кетдим.\nОзодлик: Кореяда минглаб ўзбекистонликлар ишлайди. Уларнинг ҳуқуқларини бирорта ташкилот ҳимоя қиладими?\n- Биз берилган, масалан Вегук центр дейилади, чет эллик муҳожирларни иш билан таъминлаш, кўмаклашиш маркази бор. Шулар орқали хабарлашаяпмиз. Улар “Перевод қилиб бера оламиз. Бунақа қилиб кўринг” дейишаяптию ҳуқуқимизни айтиша олмаяптида. Уларнинг “Жавобини бер. Бошқа ишга ўтади” деган гапни гапиришга ҳақлари йўқ экан. “Бошлиқнинг айтгани бўлади” деяпти. Бошлиққа қўйиб берсангиз, нимани хоҳламайди, дейди Кореяда меҳнат қилаëтган ўзбекистонлик меҳнат муҳожири.\nБиз ҳуқуқлари топталаётган ўзбекистонлик меҳнат муҳожирининг кўп нарсани хоҳлаётган бошлиғи билан боғланишга уриниб кўрдик.\nҲозирча, бунинг иложи бўлмади.\nИложини топиб, у билан боғланармиз ҳам. Тингловчимизнинг муаммоси ҳал бўлар, у бошқа ишга ўтиб аллергиясидан қутулар ҳам дейлик.\nЛекин шуни ҳам унутмаслик керакки, оммавий ахборот воситаси “Тез ёрдам” эмас, ҳуқуқлари топталган ҳар бир одамга ёрдамга боролмайди.\nЧет эл, хусусан, Жанубий Корея шароитида ўзбек муҳожирларига ҳуқуқингизни билинг, ҳуқуқларингиз учун курашинг, деб ақл ўргатиш ҳам, тўғриси, одобдан эмас.\nБундай шароитда ўз фуқаролари ҳуқуқларини чет элда, хусусан сиёсий-иқтисодий алоқалари Тошкент билан ўта тиғиз бўлган Жанубий Кореяда Ўзбекистон ҳукумати ҳимоялаши лозим.\n“Мен Озодликни 18 йилдан бери мунтазам тинглайман”\nБиз озодликчиларга ёғдай ёқадиган бу гапни яна бир меҳнат муҳожири, ҳозирда тирикчилигини Санкт Петербургда ўтказаётган тингловчимиздан эшитдик. Сиз ҳам эшитинг.\n- Ҳар кун Озодликни тинглайман шахсан мен ўзим. Бир кун ҳам қолдирмаймиз. Эрталаб турганимиздан қўямиз. Кечқурун келгандан кейин яна қўйиб ҳаммасини эшитамиз. Шахсан менинг оилам сизларнинг радиоканални 18 йилдан бери тинглаймиз. Аввал Ўзбекистонда, мана ҳозир Россиядамиз. Чет элда юрган пайтларимизда ҳам тинглардик.\n- Эл қатори ишлашга келганмиз.\nОзодлик: Жуда ўзбек кўп дейишди Санкт Петербургда.\n- Бу ерда ҳамма жой ўзбек бўлиб кетган ҳозир, дейди тирикчилигини Санкт Петербургда ўтказаётган суҳбатдош.


Ҳаёл дарёсида бунчалар оқманг,\nОдам боласи осмонга боқманг.\nКамтар бўлинг, одил бўлинг,\nЯхшилик ўйланг ёлғонни касб қилманг.\nБу дунёда яхши ёмон ўтаверади.\nНе қилганин билиб билмай кетаверади,\nУнитманг Махшар куни.\nСўроқ саволда амалларингиз,\nЎз бошингизга етаверади.\nАрмонли дунёми шундай дедилар\nБир сўз билан дилларни вайрон этдилар.\nҲақиқаттан кўп экан яхши ва ёмон,\nҲар иккиси бошлар фақат ўз томон.\nВақти келса дўстларинг душманга айланар,\nТош отиб тухмат қилишар.\nЧорасиз сиқилишинг билишар,\nҚилмишидан хурсанд бўлиб юришар.\nМард қийналар, номардлар кўкрак керишар.\nХоҳлашар белинг доим эгилиб турса.\nЮзинга оёқ қўйиб тепалаб юрса,\nЙўқ демай хоб десанг.\nХизматдан қочмасанг ҳеч.\nБу дунё беш кунлик ўтиб кетади,\nБилмайсан бошинга нелар етади.\nИнсонсан ҳалол пок бўл,\nҒафлатда қолма Машхар кунинг унутма, азобда толма.


Тинчлик ва миллий бирлик асосчиси-Миллат пешвоси, Тожикистон Республикаси Президенти муҳтарам Эмомали Раҳмон Тоғли Мастчоҳ ноҳиясига бӯлган иш сафари доирасида Тожикистон Республикасининг “Амонатбонк” давлат омонат банкининг ушбу ноҳиядаги 41-филиали биносини фойдаланишга топширди.\n“Амонатбонк” давлат омонат банкининг Тоғли Мастчоҳ ноҳиясидаги филиали биноси Тожикистон Республикаси давлат Мустақиллигининг 30 йиллиги муносабати билан олиб борилаётган ободончилик ва бунёдкорлик ишлари доирасида қурилган. Бу ерда банк ишларини юритиш учун энг яхши шароит яратилган.\nЯнги бунёд этилган бино 2 қават ва ертӯладан иборат бӯлиб, 7та иш кабинетини ӯз ичига олади. Барча иш кабинетлари янги стол-стул ва замонавий технология билан таъминланган.\nУшбу иншоотда бажарилган қурилиш ишларига “Амонатбонк” давлат омонат банки буюртма берган. Асосий пудратчи “Ситоиш” масъулияти чекланган жамияти ҳисобланади. Лойиҳани “Созанда-2012” масъулияти чекланган жамияти тайёрлаган.\nЭслатиб ӯтиш лозимки, Тоғли Мастчоҳ ноҳиясида банк амалиётини бажаришда кӯплаб қийинчиликлар мавжуд эди. Эндиликда ноҳияда давлат банкининг филиали очилиши билан банклар мижозларини қийнаб келган муаммолар бартараф этилди.\nТожикистон Республикаси Президенти “Амонатбонк” давлат омонат банки ҳамда давлат ҳокимияти маҳаллий ижроия органи раҳбариятига ноҳияда банк орқали хизмат кӯрсатишни яхшилаш ва банк соҳасига тажрибали мутахассисларни жалб қилиш бӯйича аниқ кӯрсатма ва топшириқлар берди. Соҳа ходимларидан доимо мижозлар билан яхши муомалада бӯлиш талаб қилинди.\n“Амонатбонк” давлат омонат банкининг ноҳия маркази-Меҳрон шаҳарчасида жойлашган филиалида маҳаллий аҳоли ҳисобидан 12 киши доимий иш жойи билан таъминланди.


Адабиёт – шунчаки ҳавас майдони эмас ёки ижод одоби ҳақида ўйлар - Sharh.uz\nБош саҳифа|Адабиёт ва санъат|Адабиёт – шунчаки ҳавас майдони эмас ёки ижод одоби ҳақида ўйлар\nБу – ижодкорни ўз қобилияти устида ишлашга ундайдиган бир талаб. Мумтоз шеъриятнинг яна бир одоби бор. Навоий ва бошқа мумтоз шоирларимизнинг асарларини мутолаа қилганда, муаллифлар ўзларини “фақир”, “банда” каби камтарона лутф билан атаганларини кўп кузатганмиз. Бу – ўша сўз соҳибининг ўқувчиси олдида ўзини ғоятда камтарин тутиши, ижоди юзасидан “ёзганим ўқигувчининг хотирига малол келмасмикин”, дея қилган андишасидан далолат берган. Буни уларнинг асарлари сўзбошиларида ҳам қайта-қайта ўқиш мумкин. Ўқиган пайтингизда эса “Қизиқ, нега шундай буюк шоир, ўз даврида ҳам, ҳозирги замонда ҳам бирдай тан олинган зот ўзини шу қадар хокисорлик билан аллақандай содда, рангсиз сўзлар билан атаганикин?” деган савол хаёлингизда, ҳеч йўқса, бир марта чарх ургани шубҳасиз. Ижодкорнинг вазифаси – одамлар дилидагини гўзал тарзда қоғозга тушириш, эл дардини илҳомининг шижоати, қаламининг кучи билан енгиллатиш. У ёзганини одамлар ўқиса, таниса ва тан олсагина ўзини ҳақиқий ижодкор деб билади. Мана шу тан олиниш умиди уни камтарлик, хокисорликка ундайди: “ёзганимни кимдир ўзининг дарди деб билармикин, ёзганим кимгадир маъқул келармикин, агар бундай бўлмаса-чи”, деган андиша уни камтаринлик, “бандалик” мақомида тутиб туради, осмонга чиқмоқчи бўлганида оёғидан ушлаб қолади. Одамлар уни сўз соҳиби деб тан олса, ёзганини шодланиб-қайғуланиб ўқиса, шеърини қалб мулкига, ўзини эса севимлилари қаторига қўшса-да, ижодкор бундан кўнглида ажиб бир ғурур туйса ҳамки ҳаволаниб кетмайди. Шу ғурурини ҳам ярашиқли ҳолда оддий ва самимий бир тарзда “Банданинг...” тарзида бошлаб ифода этади. Аммо бунгача улуғ ёш яшамоғи, ижодда катта тажриба тўпламоғи ва мактаб яратмоғи лозим бўлади...\nБу каби талабларни, қоидаларни жамлаган ижод одобига боболаримиз қатъий риоя этганлар. Яна бир қанча ижодкорлик одобига хос қоидалар бўлганки, адабий йиғинлар, мажлисларда бу меъёрларга қатъий амал қилинган: даврада устоздан аввал шеър айтмаслик, ўзидан ёши улуғ шоирнинг изнини олгандан сўнг шеър ўқиш, асарининг таҳлилига тик турган ҳолда жим қулоқ тутиш, танқидий фикрни самимий қабуллаш, эътибор учун таъзимда бўлиш ва бошқа шу каби таомиллар риояси ижодкорнинг маданияти, одоб-ахлоқини кўзгу янглиғ тиниқ кўрсатган...\nНега бундай? Бизнинг ёшларимиз адабиётни шу қадар севадиларми? Ундай деса, уларнинг аксариятидан ўқиган китобини сўрасангиз, уч-тўртта номи машҳур асарни санашдан нари ўтишолмайди. Севимли шоирини сўрасангиз, ё Муҳаммад Юсуф, ё Абдулла Орипов, ё Эркин Воҳидовни айтишади. Бу номларни ҳам машҳур бўлгани учунгина билади. Аслида учала номдор шоирнинг шеърини ё охиригача ёд ўқиб беролмайди, ё Муҳаммад Юсуфнинг “Халқ бўл, элим” шеърини айтиб бериб, муаллифига келганда, киприк қоқмай, Абдулла Орипов, дейишади. “Мен Навоийни ё Фузулийни ўқийман”, дегувчисини топа олмайсиз. Демак, азбаройи адабиётни севиб, ижодкор бўлишга қизиқмаяпти улар?! Демак, улар адабиётни, шеъриятни осон бир йўл, усул деб билишаяпти?! Шунчаки ҳавас майдони деб ўйлашаяпти. Бунинг исботини эса нашриётларда босилаётган шеърий тўпламларни олиб варақлаганда кўриш мумкин: бир хилдаги шеърлар, қолипдан чиққандай. Ватан, она, муҳаббат, баҳору куз ҳақида. Орасида ярқ этган бирор сатр, бирор тўртлик кўрмайсиз. Машҳур мультфильмдаги каби “Боғдан гуллар тердим мен, териб ёрга бердим мен” тарзидаги осонгина сўзқаторлар. (Энг ёмони, уларнинг айрим шеърлари чиндан ҳам қолипга қуйилган. Бир йили бир ўсмир қизнинг китоб тақдимотида қатнашишимга тўғри келган. Даврада сўз олганларнинг ҳаммаси бу қизгинанинг бир сатрини такрорлади: “Баҳорлар қайтгунча, омон бўлайлик!” Телевидениега интервью берганида ҳам, даврада сўзга чиққанида ҳам унинг ўзи фақат ҳар банди шу сатр билан тугалланадиган шеърни ўқиди. Хуллас, бу қуймадай сатр кўпчилик қатори менинг ҳам миямга сингиб қолди. Орадан анча вақт ўтганидан сўнг таниқли шоира Зулфия Мўминованинг китобини ўқий туриб, шоиранинг ўзига хос ўтли сатрларидан таъсирлана туриб, бояги таниш мисрани кўриб қолдим. Фақат унда “баҳор” сўзи ўрнида “турна” сўзи қўлланган ва шеърнинг бутун маъноси турна келиши-кетиши воқеасига қурилган эди: турналар қайтганча, омон бўлайлик...) Бу тўпламларнинг муаллифлари билан суҳбатлашсангиз, “фалон тўгарак аъзосиман, фалон шоирнинг шогирдиман”, дейишдан нарига ўтмайди. Ёки шеърини таҳририятга “шуни чиқариб беринг”, деб юборадиган, келтирадиганларнинг ижод намуналари ҳам шундай – ҳаминқадарлик, зўрма-зўракилик устун уларда. Лекин ўзлари учун бу машқ – мукаммал шеър! Модомики, шеър экан, у албатта газетада ё журналда чоп этилиши керак! Бу “шеър”даги ғализ жумлалар, сакталикларни тушунтиришга уринсангиз, гапингизни охиригача эшитиш ўрнига бир хил савол берилади: шеърим чиқмайдими газетада?\n- сўз – илоҳий хилқат: у ўзини хор қилганни кечирмайди;\n- шеър ёзиш – осон иш эмас, қофиясини келтириб, туроғини тахтлаган билан у шеър бўлиб қолмайди, бинобарин, ҳаваскорнинг ёзгани ҳали-бери шеър эмас, балки “машқ” дейилиши шундан;\n- “мен шеър ёзаман”, дейишдан олдин бу гапнинг асл маъносини англамоқ керак;\n- ижодни танлаган кишининг илк сабоғи ижод одоби бўлиши керак – у плагиатлик (адабий ўғрилик) нималигини, унинг оқибатларини, ўзига севимли шоир сатридан фойдаланиш одобини ўргансин, хабари бўлсин;\n- шеърият уни кўкка кўтармасин, аксинча, камтарликка ўргатсин, ўзини англашга одатлантирсин.\nАгар шуларга ва ижоднинг яна бошқа қоида-усуллари, талабларига тайёр бўлсагина шеърият эшигини тақиллатсин. Йўқса, бошқа ҳавас майдонлари ҳам кўп. Бир фильмда айтилганидай, ёмон қўшиқчи бўлгандан кўра, яхши ишчи бўлган афзал...\nДи Каприо Тожикистон расмийларини қор барсларини қутқаришга чақирди Ўзбекистонлик ёш ҳаваскор қаламкаш Халқаро танловда иккита йўналиш бўйича финал босқичига йўлланма олди!


26 май 2019, Тошкент вақти: 10:42\nМаҳаллий нашрларнинг ИИББ Матбуот хизматига таяниб, дафн маросими арафасида хабар қилишича, 13 июнь соат 18:00 дан 20:00 га қадар Тошкент шаҳридаги “Минор” масжиди ва қабристони атрофидаги йўллар вақтинча ёпилди. Шунингдек, бир қатор кўчаларда автотранспорт ҳаракати вақтинча чекланди.\nТошкент шаҳар бош имом-хатиби Анвар қори Турсунов 13 июнь куни эрталаб вафот этди.\nБу ҳақда Ўзбекистон мусулмонлари идораси матбуот хизмати баёнотида бундай дейилди:\n“Бугун, юртимиз мусулмонлари улкан мусибатга, оғир жудоликка учради. Кўп йиллардан бери нафақат юртимиз, балки қўшни мамлакатларга ҳам сермаҳсул хизматлари билан танилган, муҳтарам устоз Анвар қори Турсунов фоний дунёдан боқий дунёга риҳлат қилдилар.\nЎзбекистон мусулмонлари идораси раҳбарияти, уламолар, имом-хатиблар ва мударрислар Анвар қори Турсуновнинг оила аъзоларига, яқинларига чуқур таъзия изҳор этади. Аллоҳ таоло у кишининг қилиб ўтган яхши амалларини ўзларига ҳамроҳ қилсин. Қолдирган илмий мерослари, мавъизаи ҳасаналаридан халқимиз кўп йиллар манфаатдор бўлишини муяссар айласин. Анвар қори Турсуновнинг охиратлари обод бўлсин” , дейилади мусулмонлар идораси тарқатган расмий билдирувда.\n60 яшар Анвар қори Турсунов Шошилинч тиббий ёрдам кўрсатиш Республика илмий марказида 5 апрель куни жарроҳлик амалиëтини бошдан кечирган эди.Ўшандан бери у оғир аҳволда, кома ҳолатида қолаётгани айтиб келинаётганди.\nОзодлик радиоси Анвар қори Турсунов инсультга чалиниб оғир жарроҳлик операциясини бошдан кечиргани, кейинроқ комадан чиққани тўғрисида ўз вақтида хабар қилган эди.\nЎтган ҳафтада - 4 июнь ва 8 июнь кунлари ижтимоий тармоқларда Анвар қори Турсуновнинг вафот этгани ҳақида миш-мишлар тарқалганди. Бироқ бу миш- мишлар Ўзбекистон мусулмонлари идорасининг Тошкент шаҳар вакиллиги томонидан рад этилган.\nТошДУнинг филология факультети битирувчиси бўлган Анвар қори Турсунов имомлик фаолияти билан шуғулланишдан олдин журналистика ва илмий соҳаларда меҳнат қилган.\n1981-1984 йилларда “Ёшлик” журналининг муҳаррири, 1984-1987 йилларда Фанлар Академиясида илмий ходим, 1987-1989 йилларда Абдулла Қаҳҳор уй музейида ишлаган.\n1989-1994 йилларда Ёзувчилар Иттифоқи қошидаги Таржималар ва адабий алоқалар марказида шарқ адабиёти бўйича катта муҳаррир бўлган.\n1994 йилда имомлик фаолиятини бошлаган Анвар қори Турсунов 2001 йилда Тошкент ислом институтини тамомлаган. У 1999 йилдан шу кунга қадар Тошкентнинг бош имом-ҳатиби бўлиб қолаётган эди.